Ɛzoanvolɛma Gyima 17:1-34\nPɔɔlo nee Saelase wɔ Tɛsalonaeka (1-9)\nPɔɔlo nee Saelase wɔ Bɛlia (10-15)\nPɔɔlo dendɛle wɔ Alɛyɔpagɛse (22b-34)\n17 Akee bɛhɔvale Amfepɔlese nee Apɔlonea na bɛrale Tɛsalonaeka,+ ɛleka mɔɔ Dwuuma nyianusua bie wɔ la. 2 Na kɛ mɔɔ Pɔɔlo ta yɛ la,+ ɔhɔle bɛ nwo ɛkɛ na ɔvale ɛnwomenlelielɛ kenle nsa ɔ nee bɛ zuzule Ngɛlɛlera ne anwo,+ 3 ɔhilehilele nu na ɔgyinlanle mɔɔ bɛhɛlɛ la azo ɔhilele kɛ ɔwɔ kɛ Kelaese ne nwu amaneɛ+ na bɛdwazo ye bɛfi mowuamra anu,+ na ɔhanle kɛ: “Ɛhye a le Kelaese ne, Gyisɛse ne mɔɔ melɛka ɔ nwo edwɛkɛ meahile bɛ la.” 4 Ɛhye ati bɛ nuhua bie mɔ rayɛle diedima na bɛrabokale Pɔɔlo nee Saelase+ anwo, na zɔhane ala a menli dɔɔnwo mɔɔ bɛle Gilikima na bɛsonle Nyamenle la nee mraalɛ titili bie mɔ noko yɛle a. 5 Noko Dwuuma ne vale ɛya*+ na bɛboɔboale amumuyɛma bie mɔ mɔɔ bɛluolua gua ne anu la anloa, bɛyɛle bɛ menli ekpunli na bɛbɔle ɔ bo bɛyɛle basabasa wɔ sua ne azo. Bɛhɔle Gyeesen sua nu ɛkɛ, ɛnee bɛkpondɛ kɛ ɔye Pɔɔlo nee Saelase ɔmaa menli ne. 6 Mɔɔ bɛannwu bɛ la, bɛhwenle Gyeesen nee mediema ne mɔ bie bɛhɔle suakpole ne azo mgbanyima ne mɔ ɛkɛ, na bɛdeɛdeanle nu kɛ: “Menli ɛhye mɔ mɔɔ maa basabasayɛlɛ kɔ zo wɔ ɛleka biala la ɛra ɛke noko,+ 7 na Gyeesen ɛlie bɛ kɛ ye nyɛvolɛ. Menli ɛhye mɔ amuala dwazo tia mɛla mɔɔ Siza ɛli la, na bɛka kɛ belemgbunli fofolɛ wɔ ɛkɛ, bɛfɛlɛ ye Gyisɛse.”+ 8 Mɔɔ menli ne nee suakpole ne azo mgbanyima ne mɔ dele ɛhye la, bɛvale ɛya; 9 na mɔɔ bɛliele ezukoa bɛvile Gyeesen nee menli ne mɔ ɛkɛ la, bɛgyakyile bɛ bɛmaanle bɛhɔle. 10 Mɔɔ maanle nu muanle la, ndɛndɛ ne ala mediema ne mɔ maanle Pɔɔlo nee Saelase hɔle Bɛlia. Mɔɔ bɛhɔdwule ɛkɛ ne la, bɛhɔle Dwuuma nyianusua ne anu. 11 Ɛnee menli ɛhye mɔ kulo debiezukoalɛ tɛla bɛdabɛ mɔɔ bɛwɔ Tɛsalonaeka la, ɔluakɛ bɛvale bɛ adwenle amuala bɛliele edwɛkɛ ne na dahuu bɛnleɛnleanle Ngɛlɛlera ne anu kpalɛ kɛ saa ninyɛne ɛhye mɔ le zɔhane a. 12 Yemɔti bɛ nuhua dɔɔnwo rayɛle diedima, na zɔhane ala a Giliki mraalɛ ekyi nee mrenyia bie mɔ mɔɔ bɛbu bɛ la noko yɛle a. 13 Noko mɔɔ Dwuuma mɔɔ vi Tɛsalonaeka dele kɛ Pɔɔlo ɛlɛka edwɛkɛ ne wɔ Bɛlia noko la, bɛrale ɛkɛ ne na bɛlile bɛwulale menli dɔɔnwo ne bɛmaanle bɛvale ɛya.+ 14 Na ndɛndɛ ne ala mediema ne mɔ hɔzɔhonle Pɔɔlo wɔ nyevile ne anloa,+ noko Saelase nee Timote hale ɛkɛ. 15 Noko menli mɔɔ hɔle Pɔɔlo ɛzɔhonlɛ ne la vale ye hɔle too hɔdwule Atɛnse, na mɔɔ Pɔɔlo hanle hilele bɛ kɛ ɔwɔ kɛ Saelase nee Timote+ ba ɔ nwo lɔ ndɛndɛ la, bɛziale. 16 Mekɛ mɔɔ Pɔɔlo ɛlɛkendɛ bɛ wɔ Atɛnse la, ɔnwunle kɛ ananze ɛbu suakpole ne azo na ɔlile nyane. 17 Yemɔti ɔbɔle ɔ bo ɔ nee Dwuuma nee menli mɔɔ sonle Nyamenle la zuzule edwɛkɛ nwo wɔ nyianusua ne anu, na dahuu biala ɔ nee menli mɔɔ ɔkɛnwu bɛ wɔ gua ne anu la noko yɛ ye zɔhane ala. 18 Noko Ɛpekulɛse nee Setɔyeke nrɛlɛbɛvolɛma bie mɔ bɔle ɔ bo nee ye zule kpolera, bie mɔ hanle kɛ: “Duzu a nrenyia ɛdendɛzoma ɛhye kpondɛ kɛ ɔka a?” Bie mɔ noko hanle kɛ: “Ɔzɔho kɛ ɔlɛka nyamenle gyɛne bie mɔ anwo edwɛkɛ.” Bɛhanle ɛhye ɔluakɛ ɛnee ɔlɛka Gyisɛse nee ewudwazo ne+ anwo edwɛkpa ne. 19 Ɔti bɛhyele ye na bɛvale ye bɛhɔle Alɛyɔpagɛse* ne azo na bɛhanle kɛ: “Ɛbahola wɔamaa yɛanwu ngilehilelɛ fofolɛ ɛhye mɔɔ ɛlɛka nwolɛ edwɛkɛ la ɔ? 20 Ɔluakɛ ɛlɛka edwɛkɛ bie mɔ mɔɔ le ngakyile wɔ yɛ nzo nu la, na yɛkpondɛ kɛ yɛnwu mɔɔ ninyɛne ɛhye mɔ kile la.” 21 Nɔhalɛ nu, Atɛnsema nee nyɛvolɛ mɔɔ wɔ ɛkɛ* ne la amuala nyia mekɛ a, bɛnva bɛnyɛ debie biala kɛ bɛfa bɛka anzɛɛ bɛtie ninyɛne fofolɛ nwo edwɛkɛ ala. 22 Pɔɔlo dwazole gyinlanle Alɛyɔpagɛse+ ne avinli na ɔhanle kɛ: “Atɛnsema, menwu kɛ wɔ debie biala anu ɔzɔho kɛ bɛkulo nyamenlezonlenlɛ bɛtɛla menli mɔɔ ɛha la.+ 23 Kɛ neazo la, mɔɔ melɛpɛ nu na meneanle ninyɛne mɔɔ bɛsonle bɛ la, menwunle afɔlemokyea bie mɔɔ bɛhɛlɛ nwolɛ kɛ, ‘Ɔle Nyamenle Bie Mɔɔ Yɛnze Ye La Ɛdeɛ.’ Yemɔti mɔɔ bɛsonle ye noko bɛnze ye la, yemɔ a melɛka ɔ nwo edwɛkɛ meahile bɛ a. 24 Nyamenle ne mɔɔ yɛle ewiade nee debie biala mɔɔ wɔ nu, mɔɔ ɔle anwuma nee azɛlɛ Menle la,+ ɔnde ɛzonlenlɛsua mɔɔ bɛva bɛ sa bɛzi la anu;+ 25 yɛɛ ɔnnea kɛ menli kɛboa ye kɛ asɛɛ ɔhyia debie la,+ ɔluakɛ ɔdaye a ɔmaa menli kɔsɔɔti ngoane nee ɛnwomenle+ nee debie biala a. 26 Na ɔmaanle menli mɔɔ wɔ maanle kɔsɔɔti anu la luale sonla ko+ anwo zo rale, kɛ bɛradɛnla azɛlɛ ye ɛleka biala,+ na ɔhyehyɛle mekɛ ɔdole ɛkɛ yɛɛ ɔtotole ɛleka mɔɔ ɔwɔ kɛ menli tɛnla la ɛweɛne,+ 27 amaa bɛakpondɛ Nyamenle abo zo, na bɛakpondɛ ye ɛsesebɛ* kɔkpula kɛ bɛkɛnwu ye,+ noko, nɔhalɛ nu, ɔ nee yɛ nuhua ko biala avinli anwa. 28 Na ɔlua ɔ nwo zo a yɛlɛ ngoane na yɛkɔ yɛba na yɛwɔ ɛkɛ a, kɛ mɔɔ bɛ edwɛkɛdwɛndolɛma bie mɔ bɔbɔ hanle la, ‘Yɛdayɛ noko yɛle ɔ mra.’ 29 “Ɛhye ati, kɛmɔ yɛle Nyamenle amra la ati,+ ɔnle kɛ yɛdwenle kɛ Nyamenle le kɛ nvutuke anzɛɛ dwɛtɛ fufule anzɛɛ bolɛ, anzɛɛ debie mɔɔ sonla ɛva ye adwenle ɛhyehyɛ na yeyɛ la.+ 30 Nɔhalɛ nu, Nyamenle ɛbu ɔ nye ɛgua mekɛ mɔɔ ɛnee menli ɛnze ye la azo;+ noko kɛkala ɔlɛka yeahile menli kɔsɔɔti mɔɔ wɔ ɛleka biala la kɛ bɛnlu bɛ nwo. 31 Ɔluakɛ yeye kenle bie yezie ɛkɛ ne mɔɔ ɔbalua nrenyia bie mɔɔ yekpa ye la anwo zo yeabua+ azɛlɛ ye azo amra kɔsɔɔti ndɛne wɔ tenleneyɛlɛ nu a, na yedwazo ye yevi mowuamra anu yeva yeyɛ ngyinlazo yemaa menli kɔsɔɔti.”+ 32 Na mɔɔ bɛdele ewudwazo ne anwo edwɛkɛ la, bie mɔ golole ɔ nwo,+ yɛɛ bie mɔ noko hanle kɛ: “Yɛbadie wɔ bieko wɔ ɛhye anwo.” 33 Ɔti Pɔɔlo vile bɛ nwo ɛkɛ ne hɔle, 34 noko mrenyia bie mɔ hɔbokale ɔ nwo na bɛrayɛle diedima. Bɛ nuhua bie mɔ a le Dayoneseɛse mɔɔ le Alɛyɔpagɛse kɔɔto ndɛnebuavolɛ ne, nee raalɛ bie mɔɔ bɛfɛlɛ ye Damalese la, yɛɛ menli gyɛne mɔɔ boka bɛ nwo la.\n^ Anzɛɛ “bɛ nye bolole bɛ.”\n^ Anzɛɛ “kɛra ɛkɛ.”\n^ Anzɛɛ “na bɛavuovua bɛakpondɛ ye.”


Baebolo Ɛzukoalɛ Nzuzulɛ—Mɔɔ Bamaa Baebolo Ɛgengalɛ Ayɛ Anyelielɛ La\nKENGA YE WƆ Afrikaans Albanian America Mumule Aneɛ Amharic Arabic Armenian Armenian (West) Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Drehu Dutch Ecuador Mumule Aneɛ Efik English Estonian Ewe Fijian Finnish Fon French Ga Georgian German German Mumule Aneɛ Giliki Greenlandic Guarani Gujarati Gun Haitian Creole Hausa Hibulu Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Italy Mumule Aneɛ Japanese Javanese Kabiye Kabuverdianu Kachin Kamba Kannada Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mbunda Mizo Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peru Mumule Aneɛ Pidgin (Cameroon) Polish Ponapean Portuguese (Brazil) Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spain Mumule Aneɛ Spanish Sranantongo Swahili Swahili (Congo) Swati Swedish Tagalog Tahitian Talian Tamil Tandroy Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Twi Tzotzil Ukrainian Umbundu Urdu Urhobo Uruund Uzbek Valencian Venda Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zulu\nEDWƐKƐ TITILE | KƐZI ƐBANYIA BAEBOLO ƐGENGALƐ ZO NVASOƐ LA\nDuzu A Bamaa Yeayɛ Anyelielɛ A?\nƆbu bɛ nye ɔ? Anzɛɛ ɔyɛ anyelielɛ? Duzu a Baebolo ɛgengalɛ bamaa wɔanyia a? Dɔɔnwo bagyinla kɛzi ɛbagenga ye la azo. Maa yɛnlea mɔɔ ɛbahola wɔayɛ amaa ɛ nye alie ye ɛgengalɛ nwo la.\nKpa adwuleso ngilebɛbo kpalɛ. Saa ɛkenga debie mɔɔ ɔ bo ɛdelɛ yɛ se anzɛɛ edwɛkɛ agbɔkɛ ne mɔ ɛkpa nwo la a, bie a ɛ nye ɛnrɛlie ye ɛgengalɛ nwo. Ɔti kpondɛ Baebolo mɔɔ nuhua edwɛkɛ ne abo ɛdelɛ ɛnyɛ se mɔɔ baha wɔ ahonle la. Eza ɔwɔ kɛ ɛnea kɛ ye ngilebɛbo ne le pɛpɛɛpɛ. *\nFa adwuleso ɛlɛtɔlɔnek ninyɛne di gyima. Ɛnɛ, yɛlɛ Baebolo ne mɔɔ bɛpelente yɛɛ bie noko wɔ ɛlɛtɔlɔnek ninyɛne zo. Ɛbahola wɔagenga Baebolo bie mɔ wɔ yintanɛte zo anzɛɛ wɔahwe wɔagua kɔmpita, tabelɛte anzɛɛ fonu zo na wɔagenga. Ninyɛne gyɛne boka ngilebɛbo bie mɔ anwo mɔɔ maa ɛkpondɛ Baebolo ngyehyɛnu gyɛne ndɛndɛ wɔ edwɛkɛtile ko ne ala abo anzɛɛ ɛbava wɔatoto ngilebɛbo dɔɔnwo anwo. Saa ɛkulo kɛ ɛtie mɔɔ ɛngenga a, eza bɛhye Baebolo ne bɛgua debie zo wɔ aneɛ bie mɔ anu. Menli dɔɔnwo anye die kɛ bɛbadie edwɛkɛ wɔ mekɛ mɔɔ bɛde kale nu, bɛlɛkpo ninyɛne anzɛɛ bɛlɛyɛ gyima bie la. Nzɔne ati a ɛnzɔ mɔɔ ɛ nye die nwo la ɛnnea ɛ?\nFa Baebolo ɛzukoalɛ mbuluku di gyima. Baebolo ɛzukoalɛ mbuluku bahola aboa wɔ yeamaa wɔanyia wɔ ɛgengalɛ zo nvasoɛ dɔɔnwo. Bɛyɛ Baebolo nu ɛleka bie mɔ anwo azɛkɛlata mɔɔ ɔbaboa yeamaa wɔanwu ɛleka ɛleka bie mɔ na wɔapɛ edwɛkɛ mɔɔ sisile la anwo nvoninli wɔ mekɛ mɔɔ ɛlɛkenga la. Edwɛkɛ mɔɔ le kɛ ɛhye mɔ mɔɔ wɔ magazine ɛhye anu anzɛɛ “Baebolo Ngilehilelɛ” mɔɔ wɔ yɛ wɛbsaete jw.org/nzi abo la, baboa wɔ yeamaa wɔade Baebolo ne afoa bie mɔ abo.\nKakyihakyi wɔ ɛgengalɛ ne anu. Saa ɛlɛkenga Baebolo ne ɔvi mɔlebɛbo kɔdwu awieleɛ na ɔyɛ wɔ kɛ ɔbabu ɛ nye a, nzɔne ati a ɛmkpa Baebolo buluku mɔɔ ɛ nye die nwo na ɛmbɔ ɔ bo ɛngenga ɛ? Saa ɛkulo kɛ ɛnwu menli mɔɔ ɛlie duma wɔ Baebolo ne anu la anwo edwɛkɛ dɔɔnwo a, ɛbahola wɔagenga bɛ nwo edwɛkɛ. Neazo bie mɔɔ ɛbalua zo wɔayɛ ɛhye la wɔ ɛlɛka, “ Neɛnlea Baebolo Ne Anu Na Nwu Nuhua Menli Ne” anu. Bie a ɛkpondɛ kɛ ɛkenga Baebolo tile bie anzɛɛ kɛzi edwɛkɛ bie sisile la. Duzu ati a ɛnzɔ ɛhye mɔ anu ko ɛnnea ɛ?\n^ ɛden. 4 Menli dɔɔnwo ɛnwu ye kɛ New World Translation of the Holy Scriptures ne anu edwɛkɛ ne le pɛpɛɛpɛ, anwodozo wɔ nu yɛɛ ye ɛgengalɛ ɛnyɛ se. Baebolo ɛhye mɔɔ Gyihova Alasevolɛ ɛyɛ la wɔ aneɛ mɔɔ bo 130 la anu. Ɛbahola wɔahwe bie wɔavi yɛ wɛbsaete jw.org azo anzɛɛ twe JW Library ne. Anzɛɛ saa ɛkulo a, Gyihova Alasevolɛ bava mɔɔ bɛpelente la bie arɛlɛ wɔ wɔ sua nu.\nNEƐNLEA BAEBOLO NE ANU NA NWU NUHUA MENLI NE\nMraalɛ nɔhavo bie mɔ\n1 Samoɛle tile 25\nƐseta tile 2-5, 7-9\n1 Samoɛle tile 1-2\n(Gyisɛse ɔ nli) Mateyu tile 1-2; Luku tile 1-2; eza nea Dwɔn 2:1-12; Gyima ne 1:12-14; 2:1-4\nDwɔhyua tile 2, 6; eza nea Hibuluma 11:30, 31; Gyemise 2:24-26\nMɔlebɛbo tile 24-27\nMɔlebɛbo tile 17-18, 20-21, 23; eza nea Hibuluma 11:11; 1 Pita 3:1-6\nMrenyia bie mɔ mɔɔ bɛle ngakyile\nMɔlebɛbo tile 11-24; eza nea 25:1-11\n1 Samoɛle tile 16-30; 2 Samoɛle tile 1-24; 1 Arelemgbunli tile 1-2\nMateyu, Maake, Luku nee Dwɔn Edwɛkpa ne\nAdendulɛ tile 2-20, 24, 32-34; Ɛdianlɛ tile 11-17, 20, 21, 27, 31; Mɛla ne tile 34\nMɔlebɛbo tile 5-9\nGyima ne tile 7-9, 13-28\nMateyu tile 4, 10, 14, 16-17, 26; Gyima ne tile 1-5, 8-12\nBAEBOLO ƐZUKOALƐ MBULUKU MƆƆ GYIHOVA ALASEVOLƐ ƐYƐ *\nJW.ORG—Yɛ wɛbsaete ɛhye maa yɛnwu mbuluku dɔɔnwo mɔɔ bɛfa bɛsukoa debie, mɔɔ foa ne mɔɔ se, “Baebolo Kpuya Mɔɔ Bɛbua” boka nwo la. Eza ɔfa adehilelɛ mɔɔ maa yɛnwu kɛzi yɛbahwe JW Library ne la ɔmaa\n“See the Good Land”—Brohyua ɛhye ka azɛkɛlata nee ɛleka bie mɔ mɔɔ bɛha nwolɛ edwɛkɛ wɔ Baebolo ne anu la anwo edwɛkɛ\nInsight on the Scriptures—Encyclopedia Baebolo buluku ɛhye mɔɔ le foa nwiɔ la kilehile menli, ɛleka ngakyile nee edwɛkɛ agbɔkɛ mɔɔ wɔ Baebolo ne anu la abo\n“All Scripture Is Inspired of God and Beneficial”—Buluku ɛhye kilehile kenle, ɛleka nee deɛmɔti bɛhɛlɛle Baebolo ne anu buluku ko biala la anu yɛɛ ɔka buluku biala anwo edwɛkɛ sikalɛ\nThe Bible—God’s Word or Man’s?—Buluku ekyii ɛhye mɔɔ bɛdɔ alagye bɛyɛ nwolɛ neɛnleanu la maa yɛnwu daselɛ mɔɔ kile kɛ bɛvale Nyamenle sunsum a bɛhɛlɛle Nyamenle Edwɛkɛ, Baebolo ne la\nThe Bible—What Is Its Message?—Brohyua ɛhye mɔɔ le mukelɛ 32 la ka edwɛkɛtile mɔɔ Baebolo ne amuala gyi zo la anwo edwɛkɛ\n^ ɛden. 43 Ninyɛne ɛhye mɔ bie wɔ Nrelenza nu.\nDuzu ati a Ewiade Fofolɛ Ngilebɛbo ne le ngakyile fi Baebolo ngilebɛbo ngakyile dɔɔnwo mɔɔ ɛha la anwo a?\nFa nwa awie Fa nwa awie Duzu A Bamaa Yeayɛ Anyelielɛ A?\nBaebolo Ɛgengalɛ: Duzu A Bamaa Yeayɛ Anyelielɛ A?


Asoo Ɔle Ɛleka Mɔɔ Bɛkile Menli Nyane Wɔ Senle Nu Dahuu Ɔ? | Baebolo Kpuya\nKENGA YE WƆ Afrikaans Albanian America Mumule Aneɛ Amharic Arabic Armenian Assamese Bashkir Bislama Brazil Mumule Aneɛ Bulgarian Catalan Cebuano Chavacano Chichewa Chinese (Shanghainese) Chinese (Sichuanese Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Ecuador Mumule Aneɛ Efik English Estonian Ewe Faroese Fijian Finnish French Georgian German Giliki Haitian Creole Hausa Hibulu Hiligaynon Hungarian Icelandic Igbo Iloko Indonesian Ireland Mumule Aneɛ Italian Japanese Kachin Kikuyu Kiluba Kinyarwanda Kirghiz Kiribati Korean Latvian Lingala Lithuanian Low German Luganda Luvale Malagasy Malay Malayalam Maltese Mapudungun Myanmar Nepali Norwegian Nzema Oromo Ossetian Pangasinan Papiamento (Aruba) Papiamento (Curaçao) Pennsylvania German Persian Polish Portuguese (Brazil) Portuguese (European) Quichua (Chimborazo) Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Sinhala Slovak Slovenian Spanish Swahili Swedish Tagalog Tamil Tatar Telugu Thai Tsonga Turkish Turkmen Ukrainian Vietnamese Wichi Xhosa Yoruba Zapotec (Quiatoni) Zulu\nBaebolo ngilebɛbo bie mɔ kile Hibulu edwɛkɛkpɔkɛ “Sheol” nee Giliki edwɛkɛkpɔkɛ “Hades” mɔɔ ɔ mu nwiɔ kile alesama nla la abo “hell.” (Edwɛndolɛ 16:10; Gyima ne 2:27) Menli dɔɔnwo noko die di kɛ abɔnsam senle anzɛɛ hellsenle wɔ ɛkɛ, kɛ mɔɔ bɛhile wɔ nvoninli ne mɔɔ wɔ ɛke la anu la. Noko Baebolo ne ɛngilehile zɔ.\nMenli mɔɔ wɔ hell la ɛnze ɛhwee, yemɔti bɛngola bɛnde nyane. “Mɔwuamra ɛnze ɛhwee, . . . ɔluakɛ gyima anzɛɛ ndwenlenwo anzɛɛ adwenle anzɛɛ nrɛlɛbɛ biala ɛnle Ɛbolɔ mɔɔ ɛlɛkɔ la.”—Nolobɔvo ne 9:5, 10.\nKpalɛma noko kɔ hell. Ɛnee nɔhavoma le kɛ Gyekɔbo nee Dwobu anye la kɛ bɛbahɔ hell.—Mɔlebɛbo 37:35; Dwobu 14:13.\nƐtane ahatualɛ a le ewule, na tɛ abɔnsam senle anzɛɛ hellsenle nu. “Ɔluakɛ sonla wu a, ɛnee ɔnle ɛtane tumi bo bieko.”—Wulomuma 6:7.\nMenli mɔɔ bɛkile bɛ nyane dahuu la bahile kɛ Nyamenle ɛnli pɛlepɛle. (Mɛla ne 32:4) Mekɛ mɔɔ Adam yɛle ɛtane la, Nyamenle hanle hilele ye kɛ ɔnrɛdɛnla ngoane nu bieko: “Ɛle ndɛtɛlɛ na ɛbazia wɔahɔ ndɛtɛlɛ nu.” (Mɔlebɛbo 3:19) Saa ɛnee Nyamenle bamaa Adam ahɔ abɔnsam senle anzɛɛ hellsenle nu yɛɛ ɔhanle kɛ ɔbahɔ ndɛtɛlɛ nu a, anrɛɛ ɔbahile kɛ ɔlɛbɔ adalɛ.\nƆtɛbale Nyamenle adwenle nu bɔbɔ kɛ ɔkile menli nyane dahuu. Adwenle mɔɔ menli lɛ kɛ Nyamenle bava hellsenle ahwe menli nzo la nee Baebolo ngilehilelɛ mɔɔ se “Nyamenle le ɛhulolɛ” la ɛnyia.—1 Dwɔn 4:8; Gyɛlɛmaya 7:31.\nFa nwa awie Fa nwa awie Duzu A Le Hell? Asoo Ɔle Ɛleka Mɔɔ Bɛkile Menli Nyane Dahuu Ɔ?\nijwbq edwɛkɛ 66\nNwane Mɔ A Bahɔ Hell A?


Ɛzɛdɔso 37 | Yintanɛte Zo Baebolo | Ewiade Fofolɛ Ngilebɛbo\nBɛyɛle Ɛlɛka ne (1-9)\nƐkponle ne (10-16)\nKɛnlaneɛbaka ne (17-24)\nAyilevuanlɛ afɔlemokyea ne (25-29)\n37 Akee Bɛzalɛle+ vale akasea baka yɛle Ɛlɛka ne.+ Ye tendenle le kubit* nwiɔ nee foa, ye tɛtɛlɛ le kubit ko nee foa yɛɛ ye anwumahɔlɛ le kubit ko nee foa.+ 2 Ɔholole nvutuke tagyee ɔguale ɔ kunlu nee nwolɛ amuala na ɔvale nvutuke ɔdole* ɔ nloa ɔbɛngale ɔyiale.+ 3 Akee ɔvale nvutuke ɔyɛle ngɛba nna wɔ ɔ gyakɛ nna ne anwuma, ngɛba nwiɔ wɔ ye foa ko yɛɛ ngɛba nwiɔ wɔ foa ko ne noko. 4 Akee ɔvale akasea baka ɔzele mbaka ndenrɛndenra na ɔholole nvutuke ɔguale nwolɛ.+ 5 Na ɔvale mbaka ne mɔ ɔwulowulale ngɛba ne mɔɔ wɔ Ɛlɛka ne foa ko nee foa ko la anu amaa bɛava bɛazoa Ɛlɛka ne.+ 6 Ɔvale nvutuke tagyee ɔyɛle ɔ ti ne.+ Ye tendenle le kubit nwiɔ nee foa yɛɛ ye tɛtɛlɛ le kubit ko nee foa.+ 7 Eza ɔvale hamenle ɔbolole nvutuke ɔyɛle kyɛlɔbe nwiɔ+ ɔziele ɛlɛka ne ati ne azo wɔ ɔ ti nee ɔ ti.+ 8 Kyɛlɔbe ko biala wɔ ɔ ti. Ɔyɛle kyɛlɔbe ne mɔ ɔzieziele ɔ ti nee ɔ ti. 9 Kyɛlɔbe nwiɔ ne tɛlɛdɛlɛ bɛ ndɛba ne mɔ anu kɔ anwuma, na bɛfa bɛ ndɛba ne mɔ bɛkeda tile ne azo.+ Bɛ nye bɔ zo, yɛɛ bɛ nye dua tile ne.+ 10 Akee ɔvale akasea baka ɔyɛle ɛkponle.+ Ye tendenle le kubit nwiɔ, ye tɛtɛlɛ le kubit ko yɛɛ ye anwumahɔlɛ le kubit ko nee foa.+ 11 Ɔholole nvutuke tagyee ɔguale nwolɛ na ɔvale nvutuke ɔdole* ɔ nloa ɔbɛngale ɔyiale. 12 Akee ɔyɛle kɛba mɔɔ ye tɛtɛlɛ le kɛ bɛ sa mrɛlɛsɛka nna* la ɔdole ɔ nloa na ɔvale nvutuke ɔdole* kɛba ne anloa ɔbɛngale ɔyiale. 13 Eza ɔvale nvutuke ɔyɛle ngɛba nna ne mɔ ɔwulowulale ɛkponle ne muleɛ nna ne, ɛleka mɔɔ ɔ gyakɛ ne mɔ wɔ la. 14 Ɛnee ngɛba ne mɔ bikye ɔ nloa kɛba ne amaa bɛava mbaka ne mɔ bɛawulowula nu bɛazoa ɛkponle ne. 15 Akee ɔvale akasea baka ɔzele mbaka ndenrɛndenra na ɔholole nvutuke ɔguale nwo amaa bɛava bɛazoa ɛkponle ne. 16 Eza ɔvale nvutuke tagyee ɔyɛle ɛkponle ne azo ninyɛne—pɛlɛte, kanrɛlɛ ngyikyi, yɛɛ ahyɛnze nee kanrɛlɛ mgbole mɔɔ bɛbava bɛawola afɔlebɔlɛ nza ne la.+ 17 Akee ɔvale nvutuke tagyee ɔyɛle kɛnlaneɛbaka.+ Ɔvale hamenle a ɔbolole kɛnlaneɛbaka ne a. Ɔ bo ne, ye baka ne, ye nya ngyikyi ne mɔ, deɛ kpokpɔkoo ne mɔ yɛɛ ye ndotolo ne mɔ bɔ nu yɛ debie ko.+ 18 Kɛnlaneɛbaka ne lɛ ngane nsia, ngane nsa wɔ foa ko yɛɛ ngane nsa wɔ foa ko ne noko. 19 Ngane ko biala lɛ nya ngyikyi nsa mɔɔ le kɛ alemɔndo ndotolo mɔɔ deɛ kpokpɔkoo nee ndotolo doɔdoa zo la wɔ ngane ne mɔ foa ko. Zɔhane ala a ɔde wɔ ngane ko biala azo wɔ foa ko ne noko a. Kɛ ɔyɛle ngane nsia ne mɔ wɔ kɛnlaneɛbaka ne anwo la ɛne. 20 Ɛnee nya ngyikyi nna mɔɔ le kɛ alemɔndo ndotolo mɔɔ deɛ kpokpɔkoo nee ndotolo doɔdoa zo la wɔ ye baka ne anwo. 21 Ɛnee deɛ kpɔkoo ko wɔ ngane nwiɔ ne mɔɔ limoa la abo, yɛɛ deɛ kpɔkoo ko noko wɔ ngane nwiɔ ne mɔɔ doa zo la abo, yɛɛ bieko wɔ ngane nwiɔ ne mɔɔ li awieleɛ la abo wɔ ngane nsia ne mɔ mɔɔ wɔ kɛnlaneɛbaka ne anwo la abo. 22 Deɛ kpokpɔkoo ne mɔ nee ngane ne mɔ yɛɛ kɛnlaneɛbaka ne amuala bɔ nu yɛ debie ko, bɛvale hamenle bɛbolole nvutuke tagyee a bɛyɛle a. 23 Akee ɔvale nvutuke tagyee ɔyɛle ye ahɛnlaneɛ nsuu ne,+ dabekɛ* nee senlevalɛ ahyɛnze ne mɔ. 24 Ɔvale nvutuke tagyee talɛnte* ko ɔyɛle kɛnlaneɛbaka ne nee nwolɛ ninyɛne ne amuala. 25 Akee ɔvale akasea baka ɔyɛle ayilevuanlɛ afɔlemokyea ne.+ Ye tɛbanu nna ne amuala sɛ, ye tendenle le kubit ko, ye tɛtɛlɛ le kubit ko yɛɛ ye anwumahɔlɛ le kubit nwiɔ. Ye mɛne ne mɔ nee afɔlemokyea ne bɔ nu yɛ debie ko.+ 26 Ɔholole nvutuke tagyee ɔguale afɔlemokyea ne azo, ye tɛbanu ne mɔ amuala yɛɛ ye mɛne ne mɔ anwo, na ɔvale nvutuke ɔdole* ɔ nloa ɔbɛngale ɔyiale. 27 Ɔyɛle nvutuke ngɛba nwiɔ wɔ nvutuke ne mɔɔ la* ɔ nloa la abo wɔ ye foa ko nee ye foa ko, amaa bɛava mbaka ndenrɛndenra ne mɔ bɛawulowula nu bɛazoa. 28 Akee ɔvale akasea baka ɔzele mbaka ndenrɛndenra na ɔholole nvutuke ɔguale nwolɛ. 29 Eza ɔyɛle ɛkpokpalɛ nwole nwuanzanwuanza ne+ nee ayilevuanlɛ kpalɛ ne,+ ɔfonlɔfonlanle ye kpalɛ.*\n^ Anzɛɛ “ɔlile adwinli ɔguale.”\n^ Anzɛɛ “mɔɔ bɛva bɛli adwinli bɛgua.”\n^ Anzɛɛ “kɛ mɔɔ awie mɔɔ yɛ nwole evuanlɛ yɛ ye la.”


Nyamenle Agɔnwo Mɔ A Le Nwane Mɔ?\nGyisɛse Kelaese le Gyihova Ara nee ɔ gɔnwo mɔɔ bikye ye na ɔkulo ye kpalɛ. Kolaa na Gyisɛse ara azɛlɛ ye azo kɛ sonla la, ɛnee ɔwɔ anwuma kɛ sunsum nu abɔdeɛ mɔɔ lɛ tumi. (Dwɔn 17:5) Akee ɔrale azɛlɛ ye azo kɛ ɔbahilehile menli Nyamenle anwo nɔhalɛ ne. (Dwɔn 18:37) Eza ɔvale ye dasanli ngoane ɔmaanle amaa yealie alesama mɔɔ yɛ tieyɛ la yeavi ɛtane nee ewule nu. (Wulomuma 6:23) Kɛkala Gyisɛse a le Nyamenle Belemgbunlililɛ ne, anwuma arane mɔɔ bava Paladaese ara azɛlɛ ye azo la azo Belemgbunli a.—Yekile 19:16.\nAnwumabɔvolɛ ne mɔ noko le Nyamenle agɔnwo. Anwumabɔvolɛ ne mɔ ɛnle menli mɔɔ dɛnlanle azɛlɛ ye azo a. Bɛbɔle bɛ wɔ anwuma kolaa na Nyamenle ayɛ azɛlɛ ne. (Dwobu 38:4-7) Anwumabɔvolɛ mgbe dɔɔnwo a wɔ ɛkɛ a. (Daneɛle 7:10) Nyamenle agɔnwo ɛhye mɔ mɔɔ wɔ anwuma la kpondɛ kɛ menli sukoa Gyihova anwo nɔhalɛ ne.—Yekile 14:6, 7.\nNyamenle eza lɛ ɔ gɔnwo mɔ wɔ azɛlɛ ye azo; ɔfɛlɛ bɛ ye alasevolɛ. Dasevolɛ kɔ kɔɔto a ɔka awie anzɛɛ debie mɔɔ ɔze ye la anwo edwɛkɛ. Gyihova Alasevolɛ ka mɔɔ bɛze ye wɔ Gyihova nee ye bodane ne anwo la bɛkile awie mɔ. (Ayezaya 43:10) Alasevolɛ ne mɔ kpondɛ kɛ bɛboa wɔ bɛmaa ɛsukoa Gyihova anwo nɔhalɛ ne kɛ mɔɔ anwumabɔvolɛ ne mɔ yɛ la. Bɛkpondɛ kɛ ɛdawɔ noko ɛyɛ Nyamenle agɔnwo.\nSukoa ninyɛne nsa mɔɔ ɔti yɛvale duma ɛhye yɛdole yɛ nwo zo la.


Yekile 6 | Yintanɛte Zo Baebolo | Ewiade Fofolɛ Ngilebɛbo\nDwɔn Yekile 6:1-17\nBoaneralɛ ne waye ɛyɛlɛ nsia ne mɔɔ limoa la (1-17)\nAhenle mɔɔ ɛli konim la de ɛkpɔnwɔ fufule zo (1, 2)\nƐkpɔnwɔ kɔkɔlɛ kavolɛ ne baye anzodwolɛ avi ɛkɛ (3, 4)\nƐkpɔnwɔ bile kavolɛ ne bava ɛhɔne ara (5, 6)\nƐkpɔnwɔ nzonle kavolɛ ne duma a le Ewule (7, 8)\nBɛdabɛ mɔɔ bɛhunle bɛ la wɔ afɔlemokyea ne abo (9-11)\nAzɛlɛkpusulɛ kpole bie (12-17)\n6 Na menwunle kɛ Boaneralɛ ne+ ɛwaye ɛyɛlɛ nsuu ne anu ko,+ na mendele kɛ tease abɔdeɛ nna ne anu ko+ vale ɛnelɛ mɔɔ le kɛ ezulehululɛ la hanle kɛ: “Bɛla!” 2 Na menwunle ye, na nea! ɛkpɔnwɔ fufule bie,+ na ahenle mɔɔ de zo la lɛ ɛda; na bɛmaanle ye abotile,+ na ɔvindele ɔhɔlile konim kɛ ɔwie ye konimlilɛ ne bɔkɔɔ.+ 3 Mekɛ mɔɔ ɔwayele ɛyɛlɛ ne mɔɔ tɔ zo nwiɔ la,+ mendele kɛ tease abɔdeɛ ne mɔɔ tɔ zo nwiɔ la se: “Bɛla!” 4 Ɛkpɔnwɔ kɔkɔlɛ bie noko rale, na bɛmaanle ahenle mɔɔ de zo la adenle kɛ ɔye anzodwolɛ ɔvi azɛlɛ ye azo amaa bɛahuhu bɛ nwo, na bɛmaanle ye konle dadeɛ kpole bie.+ 5 Mekɛ mɔɔ ɔwayele ɛyɛlɛ ne mɔɔ tɔ zo nsa la,+ mendele kɛ tease abɔdeɛ ne mɔɔ tɔ zo nsa la+ se: “Bɛla!” Na menwunle ye, na nea! ɛkpɔnwɔ bile bie, na ahenle mɔɔ de zo la lɛ tone wɔ ɔ sa nu. 6 Mendele debie mɔɔ dielie kɛ ɛnelɛ la wɔ tease abɔdeɛ nna ne avinli kɛ: “Hwiiti koate* ko denale*+ ko yɛɛ baale koate nsa denale ko; na anrɛɛ mmasɛkye ɔlivi nwole nee nwanye.”+ 7 Mekɛ mɔɔ ɔwayele ɛyɛlɛ ne mɔɔ tɔ zo nna la, mendele tease abɔdeɛ ne mɔɔ tɔ zo nna la ane+ kɛ ɔse: “Bɛla!” 8 Na menwunle ye, na nea! ɛkpɔnwɔ nzonle bie, na ahenle mɔɔ de zo la duma a le Ewule. Na Nla* li ɔ nzi ɛkɛ ne ala. Na bɛmaanle bɛ azɛlɛ ne ngyɛnu nna anu ko azo tumi, kɛ bɛva dadeɛ nee ɛhɔne+ nee ewulenzane nee azɛlɛ ye azo nane anwo ɛzulolɛ bɛhu bɛ.+ 9 Mekɛ mɔɔ ɔwayele ɛyɛlɛ ne mɔɔ tɔ zo nnu la, menwunle bɛdabɛ mɔɔ Nyamenle edwɛkɛ ne nee daselɛ mɔɔ bɛlile la ati+ bɛhunle bɛ la ɛkɛla ne mɔ*+ wɔ afɔlemokyea ne abo.+ 10 Bɛvale ɛnelɛ kpole bɛdeanle nu kɛ: “Tumivolɛ Awulae, nwuanzanwuanzanli nee nɔhavo,+ ɛkendɛ wɔahɔdwu kenlenzu na wɔabua bɛdabɛ mɔɔ bɛde azɛlɛ ye azo la ndɛne na wɔali yɛ mogya nwo nzenralɛ?”+ 11 Na bɛmaanle bɛ nuhua ko biala tɛladeɛ fufule tendenle,+ na bɛzele bɛ kɛ bɛlie bɛ menle ekyii kɔkpula kɛ bɛ gɔnwo mɔ ngɛkɛlɛ nee bɛ mediema mɔɔ bɛbahu bɛ kɛ bɛdabɛ ala la dodo ne anloa kɛdwu la.+ 12 Na menwunle kɛ yewaye ɛyɛlɛ ne mɔɔ tɔ zo nsia la, na azɛlɛkpusulɛ kpole bie zile; na sɛnzɛne ne yɛle bile kɛ ɛrele mɔɔ bɛva enrinli* bɛyɛ la, na siane ne amuala yɛle kɛ mogya la,+ 13 na nwɔlɔra mɔɔ wɔ anwuma la dudule raguale azɛlɛ ye azo kɛ feege baka mɔɔ anwoma kpole ɛbɔ ye ɛmaa ye ma amunli ne mɔ ɛkpolo ɛgua la. 14 Na anwuma vile ɛkɛ ne kɛ nwomamobɔleɛ mɔɔ bɛnyenya ye la,+ na bɛdule boka biala nee bɔra biala bɛvile ɔ bo zo ne.+ 15 Akee azɛlɛ ye azo arelemgbunli, menli titili, sogya mgbanyima, sukoavolɛma, tumivolɛma, akɛlɛ biala nee dehelɛ biala hɔveale awolɛ mbɔne nee awolɛ mɔɔ wɔ awoka zo la anu.+ 16 Na bɛhɔle zo bɛhanle bɛhilele awoka nee awolɛ ne mɔ kɛ: “Bɛragua yɛ nwo zo+ na bɛva yɛ bɛvea bɛmaa yɛvi Mɔɔ de belemgbunli ebia ne azo la anyunlu+ nee Boaneralɛ ne ɛya ne anu,+ 17 ɔluakɛ bɛ ɛya kenle kpole ne ɛdwu,+ na nwane a kɛhola kɛgyinla a?”+\n^ Wulomu ezukoa. Ɔle kenle ko ahatualɛ. Nea Mok. B14.\n^ Ɔda ali kɛ ɔfale bɛ mogya mɔɔ bɛwolale bɛguale afɔlemokyea ne abo la anwo. Nea Edwɛkɛbohilelɛ.\n^ Ɔbayɛ abɔnkye enrinli.


Asoo Bɛwole Gyisɛse wɔ December? | Baebolo ne Kilehile\nKENGA YE WƆ Acholi Afrikaans Albanian Amharic Arabic Armenian Assamese Ateso Australia Mumule Aneɛ Aymara Bambara Baoule Basque Bengali Bicol Bislama Bissau Guinean Creole Boulou Britain Mumule Aneɛ Bulgarian Cakchiquel (Central) Cambodian Catalan Cebuano Chichewa Chile Mumule Aneɛ Chin (Hakha) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Costa Rica Mumule Aneɛ Croatian Czech Dangme Danish Drehu Dutch Ecuador Mumule Aneɛ Efik English Estonian Ewe Faroese Fijian Filipi Mumule Aneɛ Finnish Finnish Mumule Aneɛ French French Mumule Aneɛ Ga Galician Garifuna Georgian German German Mumule Aneɛ Giliki Greenlandic Guarani Gujarati Gun Guna Haitian Creole Hausa Herero Hibulu Hiligaynon Hindi Hiri Motu Hmong (White) Hungarian Hungary Mumule Aneɛ Iban Ibanag Icelandic Igbo Iloko Indonesian Isoko Italian Japan Mumule Aneɛ Japanese Jula Kabiye Kabyle Kalenjin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Konkani (Roman) Korea Mumule Aneɛ Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Lunda Luo Luvale Macedonian Malagasy Malay Malayalam Maltese Mam Mapudungun Marathi Marshallese Mauritian Creole Maya Mazatec (Huautla) Mende Mexico Mumule Aneɛ Mingrelian Miskito Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Niuean Norwegian Nuer Nyaneka Nyungwe Nzema Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguay Mumule Aneɛ Persian Peru Mumule Aneɛ Polish Polish Mumule Aneɛ Ponapean Portuguese (Brazil) Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Rarotongan Romanian Rotuman Runyankore Russia Mumule Aneɛ Russian Rutoro Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Turkmen Tuvaluan Tuvinian Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Uruund Uzbek Uzbek (Roman) Valencian Venda Venezuela Mumule Aneɛ Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yapese Yoruba Zande Zapotec (Isthmus) Zapotec (Lachiguiri) Zimbabwe Mumule Aneɛ Zulu\nAsoo Bɛwole Gyisɛse wɔ December?\nBAEBOLO ne ɛngile yɛ mekɛ mɔɔ bɛwole Gyisɛse la. Noko akee, ɔmaa yɛnyia ndelebɛbo kpalɛ mɔɔ yɛkola yɛgyinla zo yɛka ye kɛ bɛanwo ye wɔ December a.\nSuzu kɛzi ɛnee maanle nu de wɔ zɔhane mekɛ ne anu wɔ Bɛtelɛhɛm, ɛleka mɔɔ bɛwole Gyisɛse la anwo nea. Ɛnee Dwuuma siane Chislev (mɔɔ nee November/December le ko la) le siane mɔɔ ezule tɔ wɔ nu na maanle nu yɛ ɛyɛlɛ a. Siane mɔɔ doa zolɛ la a le Tebeth (December/January). Ɛnee ɔle mekɛ mɔɔ maanle nu yɛ weɛlɛkɔkɔ kpalɛ na ɔdwu mekɛ ne bie a ezukɔtweaba tɔ awoka ne mɔ azo a. Maa yɛnlea mɔɔ Baebolo ne ka ye wɔ kɛ ɛnee maanle nu de wɔ zɔhane ɛleka ne la.\nBaebolo kɛlɛvolɛ Ɛzela maa yɛnwu ye kɛ Chislev amgba le mekɛ mɔɔ maanle nu yɛ ɛyɛlɛ na ezule ta tɔ a. Mekɛ mɔɔ ɔhanle kɛ ɛnee menli dɔɔnwo ɛyia Gyɛlusalɛm wɔ “siane ngɔnla [Chislev] ne ye kenle mɔɔ tɔ zolɛ abulanwiɔ” ɔwiele la, Ɛzela eza hanle kɛ “ezule mɔɔ ɛnee ɛlɛtɔ kpole la manle bɛ nwo wozole bɛ.” Menli mɔɔ yiale ɛkɛ ne la hanle kɛzi ɛnee maanle nu de la anwo edwɛkɛ kɛ: “Ezule ne ɛlɛtɔ kpole. Yɛnrɛhola nuhua gyinla zɛhae.” (Ɛzela 10:9, 13; Gyɛlɛmaya 36:22) Ɛhye ati ɔnyɛ azibɛnwo kɛ mboaneneavolɛma mɔɔ ɛnee wɔ Bɛtelɛhɛm la bɔle mɔdenle kɛ bɛ nee bɛ mboane ne mɔ ɛnrɛhɔ adidi nɔɔzo wɔ December anu a!\nNoko akee, Baebolo ne ka kɛ mekɛ mɔɔ bɛwole Gyisɛse la ɛnee mboaneneavolɛma ɛlɛnea bɛ mboane wɔ fiene ne azo. Nɔhalɛ nu, Baebolo kɛlɛvolɛ Luku kile kɛ wɔ zɔhane mekɛ ne anu “ɛnee mboaneneavolɛma bie wɔ maanle ne anu na bɛlɛsi epe [nɔe ne] bɛanlea bɛ mboane wɔ fiene ne azo,” wɔ ɛleka mɔɔ bikye Bɛtelɛhɛm la. (Luku 2:8-12) Yɛ ye nzonlɛ kɛ ɛnee mboaneneavolɛma ne ɛlɛsi epe nɔe ne anlea bɛ mboane wɔ fiene ne azo. Saa ɛnee ɔle December anu a, asoo anrɛɛ bɛbahola bɛadɛnla fiene ne azo nɔe ne wɔ mekɛ mɔɔ maanle nu yɛ ɛyɛlɛ na ezule ta tɔ wɔ Bɛtelɛhɛm la ɔ? Kyɛkyɛ, ɔnrɛyɛ boɛ. Ɛhye ati edwɛkɛ mɔɔ zile wɔ mekɛ mɔɔ bɛwole Gyisɛse la kile kɛ bɛanwo ye wɔ December anu. *\nNyamenle Edwɛkɛ ne ka mekɛ kpɔtee mɔɔ Gyisɛse wule la anwo edwɛkɛ, noko ye awolɛ mekɛ ne anwo edwɛkɛ ekyi bie ala a ɔka ɔkile yɛ a. Ɛhye maa yɛkakye edwɛkɛ mɔɔ Belemgbunli Sɔlɔmɔn hanle la: “Dumamɔlɛ kpalɛ le kpalɛ tɛla nwole evuanlɛ mɔɔ sonle bolɛ la; yɛɛ ewule kenle le kpalɛ tɛla awolɛ kenle.” (Nolobɔvo ne 7:1) Ɛhye ati ɔnyɛ ɛzulolɛ kɛ Baebolo ne ka Gyisɛse ɛzonlenlɛ gyima ne nee ye ewule ne anwo edwɛkɛ dɔɔnwo, noko ɔka ye awolɛ mekɛ ne anwo edwɛkɛ ekyi bie ala a.\nMekɛ mɔɔ bɛwole Gyisɛse la, ɛnee mboaneneavolɛma ɛlɛsi epe nɔe ne anlea bɛ mboane wɔ fiene ne azo\n^ ɛden. 1 Saa ɛkpondɛ nwolɛ edwɛkɛ dɔɔnwo a nea Reasoning From the Scriptures, mɔɔ Gyihova Alasevolɛ ɛyɛ la, mukelɛ 176-9.


Edwɛne 22 | Yintanɛte Zo Baebolo | Ewiade Fofolɛ Ngilebɛbo\nƆ rɛle bɔle akee ɔyele ayɛlɛ\n“Me Nyamenle, duzu ati a wɔkpo me a?” (1)\n“Me tɛladeɛ ne mɔɔ vea ɔ bo la, bɛguale nwolɛ ma” (18)\nBɛye Nyamenle ayɛlɛ wɔ asafo ne anu (22, 25)\nAzɛlɛ ye kɔsɔɔti bazonle Nyamenle (27)\nKɔmaa edwɛndolɛma kpanyinli ne; “Aleɛbahye Weɛlɛ Belɛ”* zo. Devidi ayɛlɛyelɛ edwɛne. 22 Me Nyamenle, me Nyamenle, duzu ati a wɔkpo me a?+ Duzu ati a ɛmbanlie me ɛ?Duzu ati a ɛndie me nyane ɛzunlɛ ne ɛ?+ 2 Me Nyamenle, mefɛlɛ wɔ alehyenlɛ nu, noko ɛnlie me zo;+Yɛɛ nɔsolɛ nu noko memmua me nloa. 3 Noko ɛle nwuanzanwuanza,+Yizilayɛ ayɛlɛyelɛ ɛbɔ wɔ ɛyia. 4 Ɛ nwo zo a yɛ papa mɔ vale bɛ nwo dole a;+Bɛvale bɛ nwo bɛdole ɛ nwo zo, na ɛhɔle zo ɛliele bɛ.+ 5 Wɔmɔ a bɛzunle bɛvɛlɛle wɔ a, yɛɛ ɛliele bɛ;Bɛvale bɛ nwo bɛdole ɛ nwo zo, na bɛ rɛle ambɔ.*+ 6 Na mame, mele sonlɛ, menle sonla;Menli ɛmbu me* yɛɛ bɛkpo me.+ 7 Bɛdabɛ mɔɔ bɛkɛnwu me la amuala golo me nwo;+Bɛkpobi bɛ nloa na bɛkpusu bɛ ti bɛka kɛ:+ 8 “Yeva ɔ nwo yedo Gyihova anwo zo. Maa Ɔlie ye! Maa Ɔlie ye, ɔluakɛ Ɔ nye die ɔ nwo!”+ 9 Wɔmɔ a Ɛyele me ɛvile ɛkolɛ nu a,+Wɔmɔ a Ɛbɔle me nwo bane wɔ mekɛ mɔɔ me mame maa me nyɛfonlɛ la a. 10 Ɔvi me awolɛ nu yɛɛ bɛvale me bɛwulale ɛ sa nu a;*Ɔvi me mame akunlu, ɛle me Nyamenle. 11 Mmafi me nwo ɛkɔ moa, ɔluakɛ ngyegyelɛ ɛbikye me+Yɛɛ menlɛ boavolɛ biala.+ 12 Nlankɛ ngyikyi dɔɔnwo ɛbɔ me ɛyia;+Beehyan nlankɛ anwosesebɛ ɛbɛnga me ɛyia.+ 13 Bɛbukebuke bɛ nloa anu wanaanwo bɛkile me,+Kɛ awenade mɔɔ ɛlɛkpo atete nane azinli azinli la.+ 14 Bɛwola me bɛgua kɛ nzule la;Me mbowule kɔsɔɔti ɛhoatihoati. Me ahonle ɛyɛ kɛ wolɛ ndɛlamoa,+Yeholo me kunlu.+ 15 Me anwosesebɛ ɛwie kɛ buakɛ ebule la;+Me tafinlima ɛbeta me enangunli;+Wɔdo me aze wɔ ewule ndɛtɛlɛ nu.+ 16 Ahwea ɛbɔ me ɛyia;+Bɛholo me nwo zo kɛ amumuyɛma kpolane la,+Bɛdedɛ me sa nee me gyakɛ kɛ awenade la.+ 17 Mekola metia me mbowule muala.+ Bɛnea me, bɛnea me kpoonwu. 18 Bɛhyɛle me tɛladeɛ aguzo ne,Na me tɛladeɛ ne mɔɔ vea ɔ bo la, bɛguale nwolɛ ma.*+ 19 Noko wɔmɔ, O Gyihova, mmagyinla moamoa.+ Wɔmɔ a ɛle me anwosesebɛ a; ka ɛ nwo baboa me.+ 20 Die me* fi konle dadeɛ nloa,Die me ngoane ne mɔɔ sonle bolɛ la fi ahwea sa nu;+ 21 Die me fi awenade ne anloa anu+ nee ɛbɔ nu nlankɛ nyinli mɛne nu;Tie me na die me. 22 Mebabɔ wɔ duma meahile me mediema ne mɔ;+Mebaye wɔ ayɛlɛ wɔ asafo ne anu.+ 23 Bɛmɛ mɔɔ bɛsulo Gyihova la, bɛye ye ayɛlɛ! Gyekɔbo abozoamra kɔsɔɔti, bɛwula ye anyunlunyia!+ Bɛmɛ Yizilayɛ abozoamra kɔsɔɔti, bɛzulo ye. 24 Ɔluakɛ ɔtɛbule ɔ nye ɔtɛguale ehyianli amaneɛnwunlɛ zo yɛɛ ɔngyi ye;+Ɔtɛfale ɔ nye ɔtɛfeale ye.+ Saa ɔsu ɔkpondɛ ye moalɛ a, ɔtie.+ 25 Mebaye wɔ ayɛlɛ wɔ asafo kpole ne anu;+Mebadua me ɛwɔkɛ ne wɔ menli mɔɔ sulo wɔ la anyunlu. 26 Sonla bɛlɛvo bali na ɔ ko ayi;+Bɛdabɛ mɔɔ bɛkpondɛ Gyihova la baye ye ayɛlɛ.+ Bɛnyia ngoane* dahuu. 27 Menli mɔɔ wɔ azɛlɛ ne ɛleka biala la bahakye na bɛazia bɛara Gyihova ɛkɛ. Mbusua kɔsɔɔti mɔɔ wɔ maanle maanle ne mɔ anu la babɔ bɛ ti aze wɔ ɛ nyunlu.+ 28 Ɔluakɛ belemgbunlililɛ ne le Gyihova ɛdeɛ;+Ɔbanlea maanle maanle ne mɔ anwo zo. 29 Menli mbelane mɔɔ wɔ azɛlɛ ne azo la kɔsɔɔti bali na bɛabɔ bɛ ti aze;Bɛdabɛ mɔɔ bɛlɛkɔ ndɛtɛlɛ ne anu la kɔsɔɔti bahoto ɔ nyunlu;Bɛ nuhua biala ɛngola ɛnlie ɔ nwo ngoane.* 30 Bɛ bo zo amra bazonle ye;Bɛbaha Gyihova anwo edwɛkɛ bɛahile awolɛndoazo mɔɔ bara la. 31 Bɛbara na bɛaha ye tenleneyɛlɛ ne anwo edwɛkɛ. Bɛbaha mɔɔ yeyɛ la bɛahile menli mɔɔ bɔ zo mɔɔ bɛbawo bɛ la.\n^ Ɔkola ɔkile ɛnelɛ anzɛɛ adenle bie mɔɔ bɛdua zo bɛto edwɛne la.\n^ Anzɛɛ “bɛ nyunlu angua aze.”\n^ Anzɛɛ “bɔ me aholoba.”\n^ Hibulu aneɛ nu, “bɛvuandinle me bɛdole ɛ nwo zo a.”\n^ Hibulu aneɛ nu, “Wɔ ahonle ɛnyia ngoane.”\n^ Anzɛɛ “ye ɛkɛla.”


Ditilɔnomi 9 | Yintanɛte Zo Baebolo | Ewiade Fofolɛ Ngilebɛbo\nDeɛmɔti bɛvale azɛlɛ ne bɛmaanle Yizilayɛ la (1-6)\nYizilayɛma hanle Gyihova ɛya fane nna (7-29)\nNvutuke ɛnlankɛ ralɛ ne (7-14)\nMosisi kpale bɛ ti kyɛlɛ (15-21, 25-29)\nBɛhanle ye ɛya fane nsa bieko (22)\n9 “O Yizilayɛ, tie, ɛnɛ ɛlɛpɛ Dwɔdan ne+ wɔahɔvoa maanle mgbole mɔɔ anwo yɛ se tɛla wɔ,+ azuamgbole mɔɔ bɛlie nwolɛ bane bɛhɔ anwuma,*+ 2 menli mgbole ndendenle, Anakema,+ mɔɔ ɛze bɛ na wɔde bɛ nwo edwɛkɛ kɛ, ‘Nwane a bahola agyinla Enake amra ne mɔ anyunlu a?’ 3 Ɛhye ati, nwu ye ɛnɛ kenle ye kɛ Gyihova wɔ Nyamenle ne baze ali ɛ nyunlu.+ Ɔle sendɔlɔra,+ na ɔbazɛkye bɛ. Ɔbali bɛ nwo zo konim wɔ ɛ nye zo amaa wɔavoa bɛ ndɛndɛ na wɔazɛkye bɛ kɛ mɔɔ Gyihova vale bɔle wɔ ɛwɔkɛ la.+ 4 “Saa Gyihova wɔ Nyamenle ne foa bɛ fi ɛ nyunlu a, mmaka ye wɔ wɔ ahonle nu kɛ, ‘Me tenleneyɛlɛ ti a Gyihova ɛva me ɛra kɛ membanva azɛlɛ ɛhye a.’+ Emomu maanle maanle ɛhye mɔ amumuyɛyɛlɛ ti+ a Gyihova ɛlɛfoa bɛ avi ɛ nyunlu a. 5 Tɛ wɔ tenleneyɛlɛ anzɛɛ kɛ mɔɔ wɔ ahonle di munli la ati a ɛlɛkɔ wɔahɔva bɛ azɛlɛ ne a. Emomu maanle maanle ɛhye mɔ amumuyɛyɛlɛ ti a Gyihova wɔ Nyamenle ne ɛlɛfoa bɛ avi ɛ nyunlu a,+ amaa yeali ndane mɔɔ Gyihova hanle hilele wɔ nenyia mɔ, Ebileham,+ Ayezeke+ nee Gyekɔbo+ la azo. 6 Yemɔti, bɛnwu ye kɛ, tɛ bɛ tenleneyɛlɛ ti a Gyihova bɛ Nyamenle ne ɛlɛfa azɛlɛ kpalɛ ɛhye amaa bɛadɛnla zolɛ a, ɔluakɛ bɛle menli mɔɔ ɛsolo.*+ 7 “Bɛhakye, bɛmmamaa bɛ rɛle fi, kɛzi bɛhanle Gyihova bɛ Nyamenle ne ɛya wɔ fienemgbole ne anu la.+ Ɔvi kenle mɔɔ bɛvile Yigyibiti azɛlɛ zo too mɔɔ bɛradwu ɛke la, atua ala a bɛte bɛtia Gyihova a.+ 8 Wɔ Hɔlɛbe bɔbɔ, bɛhanle Gyihova ɛya, na Gyihova vale bɛ nwo ɛya kpole mɔɔ anrɛɛ ɔsɛkye bɛ a.+ 9 Mɔɔ mengɔle boka ne azo kɛ mekalie awolɛ ndɛbandɛba ne mɔ,+ awolɛ ndɛbandɛba ne mɔ mɔɔ bɛhɛlɛ ngyekyeleɛ mɔɔ Gyihova nee bɛ yɛle la wɔ zolɛ la,+ menlile alehyenlɛ nee aledwolɛ kenle 40 wɔ boka ne azo,+ meanli aleɛ yɛɛ meanno nzule. 10 Akee Gyihova vale awolɛ ndɛbandɛba nwiɔ ne mɔɔ Nyamenle vale ɔ sa ɛrɛlɛsɛka hɛlɛle zolɛ la maanle me, na ɛnee edwɛkɛ mɔɔ Gyihova vi senle ne anu hanle hilele bɛ wɔ boka ne azo wɔ kenle mɔɔ menli* ne yiale la wɔ zolɛ.+ 11 Mɔɔ alehyenlɛ nee aledwolɛ kenle 40 ne rale awieleɛ la, Gyihova vale awolɛ ndɛbandɛba nwiɔ ne, mɔɔ le ngyekyeleɛ awolɛ ndɛbandɛba ne mɔ la maanle me, 12 na Gyihova zele me kɛ, ‘Dwazo, dwu aze kɔ ndɛndɛ, ɔluakɛ wɔ menli mɔɔ ɛyele bɛ ɛvile Yigyibiti la ɛbɛla ɛzɛkye.+ Bɛhwe bɛ nwo bɛvi adenle ne mɔɔ mengilele bɛ kɛ bɛlua zolɛ la azo ndɛndɛ. Bɛyɛ bulalɛ ananze.’*+ 13 Akee Gyihova zele me kɛ, ‘Menwu menli ɛhye mɔ, na nea! bɛle menli mɔɔ ɛsolo.*+ 14 Gyakyi me maa menzɛkye bɛ na menkyikyi bɛ duma menvi ewiade, na menyɛ wɔ maanle kpole mɔɔ anwo zonle tɛla bɛ la.’+ 15 “Akee mengakyile me nwo na mevi boka ne azo mendwule wɔ mekɛ mɔɔ ɛnee senle ɛlɛsɔ wɔ boka ne azo la,+ na ɛnee melɛ ngyekyeleɛ awolɛ ndɛbandɛba nwiɔ ne wɔ me sa amu nwiɔ anu.+ 16 Akee meneanle na menwunle kɛ bɛyɛ ɛtane bɛtia Gyihova bɛ Nyamenle ne! Bɛva bulalɛ bɛyɛ* ɛnlankɛ ralɛ bɛmaa bɛ nwo. Bɛhwe bɛ nwo bɛvi adenle ne mɔɔ Gyihova hanle kɛ bɛlua nu la azo ndɛndɛ.+ 17 Yemɔti menvuandinle awolɛ ndɛbandɛba nwiɔ ne menguale aze memaanle bɛbubule wɔ bɛdabɛ bɛ nye zo.+ 18 Akee membutule me nyunlu aze wɔ Gyihova anyunlu kɛ alimoa ne ala la alehyenlɛ nee aledwolɛ kenle 40. Meanli aleɛ yɛɛ meanno nzule,+ ɔlua ɛtane kɔsɔɔti mɔɔ bɛyɛle la ati, bɛyɛle debie mɔɔ le munzule wɔ Gyihova anye zo la bɛvale bɛhanle ye ɛya. 19 Kɛmɔ Gyihova vale bɛ nwo ɛya kpole la ati,+ ɛzulolɛ hanle me, ɔluakɛ ɛnee yeziezie ɔ nwo kɛ ɔsɛkye bɛ. Noko mekɛ zɔhane anu, Gyihova eza diele me.+ 20 “Gyihova vale Aalɔn anwo ɛya kpole mɔɔ anrɛɛ ɔsɛkye ye a,+ noko mekɛ zɔhane anu, membodole memaanle Aalɔn noko. 21 Akee menvale munzudeɛ ne mɔɔ bɛyɛle la, ɛnlankɛ ralɛ ne,+ na mendole ye senle nu menyelale ye; membubule nu na mendinle ye motoo memaanle ɔyɛle kɛ munlutu, na menvuandinle munlutu ne menguale azule ne mɔɔ vi boka ne azo se la anu.+ 22 “Eza bɛhanle Gyihova ɛya wɔ Tabɛla,+ Masaa+ yɛɛ Kibolɔto-hateeyava.+ 23 Mɔɔ Gyihova zoanle bɛ kɛ bɛvi Keedɛhye-baanea+ bɛhɔ na ɔhanle kɛ, ‘Bɛhɔva azɛlɛ ne mɔɔ mebava meamaa bɛ la!’ bɛdele Gyihova bɛ Nyamenle ne anwo atua bieko,+ na bɛannyia diedi+ wɔ ye nu yɛɛ bɛandie ye. 24 Sumunli kɛ menwunle bɛ la, atua ala a bɛte bɛtia Gyihova a. 25 “Ɔti mengɔle zo membutule me nyunlu aze wɔ Gyihova anyunlu alehyenlɛ nee aledwolɛ kenle 40,+ menyɛle ɛhye ɔluakɛ ɛnee Gyihova ɛha kɛ ɔbazɛkye bɛ. 26 Membɔle ɔ bo membodole Gyihova kɛ, ‘O Tumivolɛ Awulae Gyihova, mmasɛkye wɔ menli ne. Bɛle wɔ agyapadeɛ+ mɔɔ ɛluale wɔ kpoleyɛlɛ zo ɛliele bɛ na ɛvale ɛsalɛ mɔɔ tumi wɔ nu la ɛyele bɛ ɛvile Yigyibiti a.+ 27 Kakye wɔ azonvolɛ Ebileham, Ayezeke nee Gyekɔbo.+ Mmanea menli ɛhye mɔ anzosesebɛ ne, bɛ amumuyɛ ne nee bɛ ɛtane ne.+ 28 Anrɛɛ menli mɔɔ ɛyele yɛ ɛvile bɛ maanle nu la baha kɛ: “Gyihova angola anva bɛ angɔ azɛlɛ ne mɔɔ ɔvale ɔbɔle bɛ ɛwɔkɛ la azo, na kɛmɔ ɔkpɔ bɛ la ati, ɔyele bɛ kɛ ɔkahu bɛ wɔ fienemgbole ne anu.”+ 29 Ɔluakɛ bɛle wɔ menli nee wɔ agyapadeɛ+ mɔɔ ɛvale wɔ tumi kpole ne nee ɛ sa mɔɔ ɛdendenle la a ɛyele bɛ a.’+\n^ Ɛhye kile, bane mgbole ndendenle.\n^ Hibulu aneɛ nu, “ɛyɛ bɛ kɔme ketee.”\n^ Anzɛɛ “asafo.”\n^ Anzɛɛ “Bɛgua ananze.”\n^ Anzɛɛ “bɛgua.”


Yekile 19 | Yintanɛte Zo Baebolo | Ewiade Fofolɛ Ngilebɛbo\nDwɔn Yekile 19:1-21\nBɛye Gyaa ayɛlɛ wɔ ye ndɛnebualɛ nwo (1-10)\nBoaneralɛ ne atɔfolɛlielɛ (7-9)\nƐkpɔnwɔ fufule kavolɛ (11-16)\nNyamenle nɔsolɛ aleɛlilɛ kpole ne (17, 18)\nBɛli nane anwo ɛzulolɛ ne anwo zo konim (19-21)\n19 Ɛhye anzi mendele debie mɔɔ le kɛ menli dɔɔnwo ane la wɔ anwuma. Bɛhanle kɛ: “Bɛye Gyaa ayɛlɛ!*+ Ngoanelielɛ nee anyunlunyia nee tumi le yɛ Nyamenle ne ɛdeɛ, 2 ɔluakɛ ye ndɛnebualɛ le nɔhalɛ nee fɔɔnwo.+ Na yebua tuutuunli kpole ne mɔɔ yeva ye adwɔmane ɛbɛla* yezɛkye azɛlɛ ye la ndɛne, na yeli ye ngɛkɛlɛ ne mɔ mogya ne mɔɔ wɔ ɔ sa anwo la anwo nzenralɛ.”+ 3 Ndɛndɛ ne ala bɛhanle ye fane nwiɔ ne azo kɛ: “Bɛye Gyaa ayɛlɛ!*+ Na esike mɔɔ vi ye nu la fo kɔ anwuma dahuu.”+ 4 Na mgbanyima 24 ne+ nee tease abɔdeɛ nna ne+ dule guale na bɛzonlenle Nyamenle mɔɔ de belemgbunli ebia ne azo la na bɛhanle kɛ: “Amen! Bɛye Gyaa ayɛlɛ!”*+ 5 Bieko, ɛnelɛ bie vi belemgbunli ebia ne anwo hanle kɛ: “Bɛye yɛ Nyamenle ne ayɛlɛ, bɛmɛ ye ngɛkɛlɛ+ mɔɔ bɛsulo ye la kɔsɔɔti, ngyikyi nee mgbole.”+ 6 Na mendele ɛnelɛ bie mɔɔ le kɛ menli dɔɔnwo ane nee azule dɔɔnwo mɔɔ lua awolɛ zo nee ezulehululɛ kpole ne la. Bɛhanle kɛ: “Bɛye Gyaa ayɛlɛ,*+ ɔluakɛ Gyihova* yɛ Nyamenle ne, Tumivolɛ Bedevinli ne,+ ɛbɔ ɔ bo ɛlɛdi belemgbunli!+ 7 Bɛmaa yɛ nye ɛlie na yɛli fɛlɛko kpole na yɛwula ye anyunlunyia, ɔluakɛ Boaneralɛ ne atɔfolɛlielɛ ne ɛdwu zo na ɔ ye ɛziezie ɔ nwo. 8 Ɛhɛe, bɛmaa ye adenle kɛ ɔheda lenen kpalɛ mɔɔ anye te la—ɔluakɛ lenen kpalɛ ne gyi ɛkɛ maa nwuanzanwuanzama ne tenlene nyɛleɛ ne mɔ.”+ 9 Na ɔzele me kɛ, “Kɛlɛ kɛ: Anyelielɛ a le bɛdabɛ mɔɔ bɛdo ɛsalɛ bɛvɛlɛ bɛ kɛ bɛrɛla Boaneralɛ ne atɔfolɛlielɛ nɔsolɛ aleɛlilɛ ne abo la.”+ Eza ɔzele me kɛ: “Ɛhye le edwɛkɛ nɔhalɛ mɔɔ vi Nyamenle ɛkɛ.” 10 Ɛhye ati mendule mendɔle ɔ gyakɛ anu kɛ mesonle ye. Noko ɔzele me kɛ: “Nea boɛ! Mmayɛ zɔ!+ Mele akɛlɛ kɛ ɛdawɔ nee ɛ mediema mɔɔ lɛ Gyisɛse anwo daselɛlilɛ gyima ne anu la.+ Sonle Nyamenle!+ Ɔluakɛ Gyisɛse anwo daselɛlilɛ a maa bɛka ngapezo a.”+ 11 Menwunle kɛ anwuma ɛbuke, na nea! ɛkpɔnwɔ fufule bie ɛne.+ Na mɔɔ de zo la bɛfɛlɛ ye Nɔhavo+ nee Nɔhalɛnli,+ na ɔbua ndɛne yɛɛ ɔko konle wɔ tenleneyɛlɛ nu.+ 12 Ɔ nye le sendɔlɔra,+ na abotile* dɔɔnwo bobɔ ɔ ti. Ɔlɛ duma bie mɔɔ bɛhɛlɛ wɔ ɔ nwo mɔɔ awie biala ɛnze kɛ ɔdaye ala, 13 na ɔwula tɛladeɛ aguzo mɔɔ mogya ɛheha* nu, na duma mɔɔ bɛfa bɛfɛlɛ ye la a le Nyamenle Edwɛkɛ Ne.+ 14 Bieko, ɛnee anwuma ɛlɔne mɔɔ dede mgbɔnwɔ fufule zo la li ɔ nzi, na bɛwulowula lenen fufule kpalɛ mɔɔ anye te la. 15 Na konle dadeɛ tendenle nlane bie vi ɔ nloa anu finde+ mɔɔ ɔbava yeazɛkye maanle maanle ne mɔ a, na ɔbava bulalɛ kpɔma yeali bɛ nwo zo tumi.+ Bieko, ɔtietia Nyamenle Tumivolɛ Bedevinli ne ɛya kpole nwanye ɛhwihwinlɛ kuma ne azo.+ 16 Ɔlɛ duma bie mɔɔ bɛhɛlɛ wɔ ye tɛladeɛ aguzo ne anu, ɛhɛe, wɔ ye ɛzɔlɛ nwo kɛ, arelemgbunli Belemgbunli yɛɛ awulae mɔ Awulae.+ 17 Akee menwunle anwumabɔvolɛ bie kɛ ɔgyi sɛnzɛne ne anu, ɔvale ɛnelɛ kpole ɔdeanle nu ɔzele nloma mɔɔ tu dua anwomanyunlu la amuala kɛ: “Bɛrɛla, bɛboɔboa bɛ nloa bɛrɛla Nyamenle nɔsolɛ aleɛlilɛ kpole ne abo,+ 18 na bɛrali arelemgbunli nwonane nee sogya mgbanyima nwonane nee anwosesebɛma nwonane+ nee mgbɔnwɔ nee menli mɔɔ dede zo la nwonane,+ yɛɛ menli kɔsɔɔti, alehelɛ nee ngɛkɛlɛ yɛɛ ngyikyi nee mgbole nwonane.” 19 Na menwunle nane anwo ɛzulolɛ ne nee azɛlɛ ye azo arelemgbunli nee bɛ ɛlɔne kɛ bɛboɔboa bɛ nloa kɛ bɛ nee mɔɔ de ɛkpɔnwɔ ne azo la nee ye ɛlɔne kaho.+ 20 Na bɛhyele nane anwo ɛzulolɛ ne nee adalɛ ngapezonli ne+ mɔɔ yɛle sɛkɛlɛneɛ wɔ ɔ nyunlu ɔvale ɔbɛlɛbɛlale menli mɔɔ nyianle nane anwo ɛzulolɛ ne nzonlɛyɛlɛ ne+ nee bɛdabɛ mɔɔ bɛsonle ye ananze ne la.+ Akee bɛvuandinle bɛ mu nwiɔ anyewɔzo bɛguale senle tandane ne mɔɔ sɔlefa ɛlɛsɔ wɔ nu la anu.+ 21 Na bɛvale konle dadeɛ tendenle ne mɔɔ vi mɔɔ de ɛkpɔnwɔ ne azo anloa anu vindele la bɛhunle bɛdabɛ mɔɔ bɛhale la.+ Na nloma ne mɔ amuala lile bɛ nwonane maanle bɛ ko yile.+\n^ Anzɛɛ “Hallelujah!” “Gyaa” le Gyihova duma ne mɔɔ bɛpɛ ye sinli la.\n^ Anzɛɛ “arelemgbunli kyɛlɛ.”\n^ Anzɛɛ ɔkola ɔkile, “ɛkponde.”


Gyɛnɛsese 12 | Yintanɛte Zo Baebolo | Ewiade Fofolɛ Ngilebɛbo\nEbilam vile Hɛlan kɛ ɔkɔ Keena (1-9)\nNyamenle bɔle Ebilam ɛwɔkɛ (7)\nEbilam nee Sɛlae ɛhɔ Yigyibiti (10-20)\n12 Na Gyihova zele Ebilam kɛ: “Ɛvi wɔ azɛlɛ zo nee wɔ mbusuafoɔ yɛɛ wɔ papa sua nu amra avinli tu na kɔ azɛlɛ ne mɔɔ mebahile wɔ la azo.+ 2 Mebayɛ wɔ maanle kpole na meayila wɔ. Mebamaa wɔ duma ayɛ kpole na ɛdawɔ ti awie mɔ banyia nyilalɛ.+ 3 Mebayila menli mɔɔ yila wɔ la, na meamaa munzule ado awie mɔɔ kɛdendɛ kɛtia wɔ la;+ na ɔlua ɛdawɔ ti mbusua kɔsɔɔti mɔɔ wɔ azɛlɛ ye azo la banyia nyilalɛ.”+ 4 Yemɔti Ebilam hɔle kɛ mɔɔ Gyihova hanle la, na Lɔɔto nee ye hɔle. Ebilam vile Hɛlan la, ɛnee yeli ɛvolɛ 75.+ 5 Ebilam vale ɔ ye Sɛlae+ nee ɔ diema nrenyia ara Lɔɔto+ yɛɛ debie biala mɔɔ bɛnyianle+ nee menli* mɔɔ bɛnyianle bɛ wɔ Hɛlan la na bɛdule bɛ bo kɛ bɛkɔ Keena azɛlɛ zo.+ Mɔɔ bɛdwule Keena azɛlɛ zo la, 6 Ebilam luale azɛlɛ ne azo too ɔhɔdwule Hyikɛm azɛlɛ ne+ mɔɔ bikye Moolɛ mbaka mgbole ne mɔ la azo.+ Mekɛ zɔhane, ɛnee Keenama wɔ azɛlɛ ne azo. 7 Akee Gyihova yele ɔ nwo hilele Ebilam na ɔhanle kɛ: “Mebava azɛlɛ ɛhye meamaa+ ɛ bo zo amra.”*+ Yemɔti ɔzile afɔlemokyea wɔ ɛkɛ ne ɔmaanle Gyihova mɔɔ yele ɔ nwo hilele ye la. 8 Nzinlii, ɔdule ɔvile ɛkɛ ɔhɔle Bɛtɛle aduduleɛ awoka ne mɔ azo+ na ɔzile ye ɛdanlɛsua ne mɔɔ ɛnee Bɛtɛle wɔ ye adɔleɛ yɛɛ Eyae+ wɔ ye aduduleɛ la. Ɔzile afɔlemokyea wɔ ɛkɛ ne ɔmaanle Gyihova+ na ɔbɔle ɔ bo ɔbɔle Gyihova duma.+ 9 Ɛhye anzi, Ebilam dule vile ye azokoɛleɛ ne na ɔbɔle ɔ ti wɔ Nɛgɛbe nehane,+ na ɔlile tutɛnla. 10 Akee ɛhɔne rale azɛlɛ ne azo, na Ebilam bɔle ɔ ti wɔ Yigyibiti nehane hɔdɛnlanle ɛkɛ ne ekyii,*+ ɔluakɛ ɛhɔne ne mɔɔ rale azɛlɛ ne azo la yɛle kpole kpalɛ.+ 11 Mɔɔ ɔka ekyii ɔdwu Yigyibiti la, ɔzele ɔ ye Sɛlae kɛ: “Mesɛlɛ wɔ tie! Meze kɛ ɛle raalɛ mɔɔ ɛ nwo yɛ fɛ.+ 12 Yemɔti saa Yigyibitima nwu wɔ a, bɛbaha kɛ, ‘Ɔ ye ɛne.’ Akee bɛbahu me na bɛagyakyi wɔ. 13 Mesɛlɛ wɔ, ka kɛ me diema raalɛ a le wɔ, amaa ɛdawɔ ti yeawie me boɛ na bɛangu me.”*+ 14 Mɔɔ Ebilam dwule Yigyibiti ala la, Yigyibitima nwunle kɛ raalɛ ne anwo yɛ fɛ kpalɛ. 15 Falo mgbanyima noko nwunle ye, na bɛhanvole ye bɛhilele Falo, yemɔti bɛvale raalɛ ne bɛhɔle Falo sua nu. 16 Ɔlua ɔdaye ti, Falo nee Ebilam lile ye boɛ, na ɔnyianle mboane, nlankɛ, asoaso nyinli nee mbelɛ, mrenyia nee mraalɛ sonvolɛma yɛɛ afunlumu dɔɔnwo.+ 17 Na ɔlua Ebilam aye Sɛlae ati,+ Gyihova maanle ngyegyelɛ mgbole rale Falo nee ye sua nu amra anwo zo. 18 Yemɔti Falo vɛlɛle Ebilam na ɔhanle kɛ: “Duzu a wɔva wɔyɛ me la? Duzu ati a wɔanga wɔangile me kɛ ɔle ɛ ye ɛ? 19 Duzu ati a ɛhanle kɛ, ‘Ɔle me diema raalɛ,’+ mɔɔ ɔti anrɛɛ mefa ye meayɛ me ye ɛ? Ɛ ye ne ɛne. Fa ye kɔ!” 20 Yemɔti Falo maanle ye menli ne mɔ hɔzɔhonle ye na bɛmaanle ɔvale ɔ ye nee debie biala mɔɔ ɔlɛ ye la ɔhɔle.+\n^ Hibulu aneɛ nu, “wɔ ma.”\n^ Anzɛɛ “hɔdɛnlanle ɛkɛ ne kɛ ɛyɛvolɛ.”\n^ Anzɛɛ “na me ɛkɛla adɛnla ngoane nu.”


Ayezaya 58 | Yintanɛte Zo Baebolo | Ewiade Fofolɛ Ngilebɛbo\nNɔhalɛ nee adalɛ ɛhɔnehyelɛ (1-12)\nƆ nye die kɛ ɔbali Ɛnwomenlelielɛ kenle ne (13, 14)\n58 “Tea nu kpole; mmatwenlehwenle ɛ bo aze! Ma ɛ ne zo kɛ aweɛne la. Ka me menli ne atuadelɛ ne kile bɛ,+Na ka Gyekɔbo abozoamra ɛtane ne mɔ kile bɛ. 2 Bɛkpondɛ me dahuu,Bɛkulo kɛ bɛnwu me ndenle ne mɔ,Kɛ asɛɛ bɛle maanle mɔɔ bɛbɔ tenlene ɛbɛlaNa bɛtɛkpole bɛ Nyamenle ne pɛlepɛlelilɛ ne la.+ Bɛka bɛkile me kɛ membua ndɛne fɔɔnwo,Bɛkulo kɛ bɛbikye Nyamenle.+ 3 Bɛbiza kɛ, ‘Duzu ati a yɛkye ɛhɔne a ɛnnwu ye ɛ?+ Na duzu ati a yɛkile yɛ nwo* nyane a ɛnnwu ye ɛ?’+ Ɔluakɛ kenle mɔɔ bɛlɛkye ɛhɔne la, bɛyɛ mɔɔ bɛdabɛ bɛkulo* la,Na bɛsisi bɛ gyimayɛvoma.+ 4 Bɛ ɛhɔnehyelɛ kɔwie butule nee konle nu,Na bɛto kɛlɛ wɔ amumuyɛ nu. Bɛnrɛhola bɛnrɛhye ɛhɔne kɛ mɔɔ bɛlɛyɛ ye ɛnɛ la na bɛnrɛde bɛ ne wɔ anwuma. 5 Asoo kɛ ɛhɔnehyelɛ mɔɔ me nye die nwo la ɔwɔ kɛ yɛ la ɛne?Asoo ɔwɔ kɛ ɔyɛ kenle mɔɔ awie kɛhile ɔ nwo* nyane,Ɔkɛzi ɔ ti aze kɛ ndile,Na ɔkɛva ɛrele nee nzonle ɔkɛyɛ ɛkpa ɔkɛla zo la ɔ? Asoo ɛhye a bɛfɛlɛ ye ɛhɔnehyelɛ nee kenle mɔɔ Gyihova anye die nwo la? 6 Kyɛkyɛ, ɛhɔnehyelɛ mɔɔ me nye die nwolɛ la ɛne: Kɛ bɛkɛye amumuyɛyɛlɛ kyeenyi ne mɔ,Na bɛkɛzanyizanyi gyɛnvayile nyɛma ne mɔ,+Bɛkɛgyakyi menli mɔɔ bɛlɛsisi bɛ la,+Na bɛkɛbubu gyɛnvayile biala anu; 7 Yemɔ a le kɛ ɛkɛmaa mɔɔ ɛhɔne ɛlɛku ye la wɔ aleɛ ne bie,+Ɛkɛva ehyiavolɛma nee menli mɔɔ ɛnlɛ dabelɛ la ɛkɛhɔ wɔ sua nu,Saa ɛnwu awie mɔɔ lɛ ɔ nwo zɔ a, ɛkɛmaa ye ɛdanlɛ,+Yɛɛ ɛnrɛhakyi ɛ nzi ɛnrɛzi wɔ mbusuafoɔ. 8 Akee wɔ wienyi ne bada kɛ aleɛbahye la,+Na bɛayɛ wɔ ayile ndɛndɛ. Wɔ tenleneyɛlɛ ne bali ɛ nyunlu,Na Gyihova anyunlunyia ne ali ɛ nzi.+ 9 Akee ɛbavɛlɛ, na Gyihova balie zolɛ;Ɛbazu wɔakpondɛ moalɛ, na ɔbaha kɛ, ‘Mewɔ ɛke!’ Saa ɛye gyɛnvayile ne ɛfi wɔ nuNa ɛgyakyi kɛ ɛkɛdende ɛ sa nee tendɛtia,+ 10 Saa ɛmaa mɔɔ ɛhɔne ɛlɛku ye la mɔɔ ɛdawɔ ɛkulo* la bie+Na ɛmaa menli* mɔɔ ɛlɛdi nyane la akunlu dwo bɛ nwo a,Akee wɔ wienyi ne bada wɔ awozinli nu bɔbɔ,Na wɔ awozinli kabii ne ayɛ kɛ ewiazo la.+ 11 Gyihova bali ɛ nyunlu dahuuNa yeamaa ɛ kunlu* adwo wɔ azɛlɛ resee bɔbɔ azo;+Ɔbamaa wɔ mbowule nu ayɛ se,Na ɛbayɛ kɛ tola mɔɔ nzule dɔɔnwo wɔ nu la,+Na wɔayɛ kɛ nzubula mɔɔ nuhua nzule ɛnsesa ɛlɛ la. 12 Ɛdawɔ ti, bɛbakyekye tete azua mɔɔ ɛzɛkye la,+Na wɔayɛ awolɛndoazo dɛba ne mɔ adiabo ne mɔ boɛ.+ Bɛbavɛlɛ wɔ kɛ ɛle sonla mɔɔ yɛ bane mɔɔ ɛbubu* la boɛ,+Nee sonla mɔɔ yɛ ndenle mɔɔ bɛtɛnla nwolɛ la boɛ la. 13 Saa Ɛnwomenlelielɛ kenle ne ati, wɔanli ninyɛne mɔɔ ɛkulo* la anzi* wɔ me kenle nwuanzanwuanza ne+Na ɛfɛlɛ Ɛnwomenlelielɛ kenle ne kɛ ɔle anyelielɛ kpole, Gyihova kenle nwuanzanwuanza, kenle mɔɔ ɔwɔ kɛ bɛwula ye anyunlunyia,+Na ɛwula ye anyunlunyia na wɔanyɛ mɔɔ ɛkulo na wɔanga edwɛkɛ mɔɔ le mgbane la a, 14 Akee ɛbanyia anyelielɛ kpole wɔ Gyihova anu,Na mebamaa wɔaluolua azɛlɛ ye azo awoka mgbole nee ngyikyi zo.+ Mebamaa wɔali wɔ nenyia Gyekɔbo agyapadeɛ ne bie,+Ɔluakɛ Gyihova anloa edwɛkɛ ɔ.”\n^ Anzɛɛ “bɛ nye die nwo.”\n^ Anzɛɛ “bɛ ɛkɛla kulo.”\n^ Anzɛɛ “bɛ ɛkɛla akunlu.”\n^ Hibulu aneɛ nu, “ɛgyigya.”\n^ Anzɛɛ “ɛ nye die nwo.”\n^ Hibulu aneɛ nu, “ɛtwe ɛ gyakɛ ɛsia wɔ ninyɛne mɔɔ ɛkulo la anwo.”


Maake 5 | Yintanɛte Zo Baebolo | Ewiade Fofolɛ Ngilebɛbo\nMaake Edwɛkpa 5:1-43\nGyisɛse maanle sunsum ɛtane ne mɔ hɔwolole agbolike nu (1-20)\nGyeelɛse ara raalɛ ne; raalɛ bie vale ɔ sa hanle Gyisɛse tɛladeɛ aguzo ne (21-43)\n5 Akee bɛrale nyevile ne anzi wɔ Gɛlasa maanzinli nu.+ 2 Na Gyisɛse vi ɛlɛne ne anu dwule aze ala la, nrenyia bie mɔɔ sunsum ɛtane wɔ ɔ nwo la vi nla* ne azo rayiale ye. 3 Yeva nla ne azo yeyɛ ye sua nu, na badwu zɔhane mekɛ ne, awie biala ɛngola ɛnva kyeenyi* bɔbɔ ɛnkyekye ye. 4 Mekɛ dɔɔnwo ne ala bɛvale mbulalɛ nee kyeenyi bɛkyekyele ye, noko ɔbubule mbulalɛ ne na ɔtetele kyeenyi ne anu; na awie biala angola ye sɔ. 5 Alehyenlɛ nee aledwolɛ muala, ɔteɛdea nu wɔ nla ne nee awoka ne mɔ azo na ɔfa awolɛ ɔpepɛ ɔ nwo. 6 Na mɔɔ ɔnwunle Gyisɛse wɔ moamoa nehane la, ɔnriandile ɔhɔhotole ɔ nyunlu ɛkɛ.+ 7 Akee ɔdeanle nu kpole kɛ: “Duzu a ɛkpondɛ wɔavi me ɛkɛ a, Gyisɛse, Anwuma Anwuma Nyamenle ne Ara? Fa Nyamenle ka ndane kɛ ɛnrɛhile me nyane.”+ 8 Ɔluakɛ ɛnee Gyisɛse ɛha ɛhile ye kɛ: “Sunsum ɛtane, ɛvi nrenyia ne anwo tu.”+ 9 Na Gyisɛse bizale ye kɛ: “Kɛ bɛfɛlɛ wɔ ɛ?” Na ɔbuale kɛ: “Bɛfɛlɛ me ɛlɔne, ɔluakɛ yɛ nwo zonle.” 10 Na ɔhɔle zo ɔbodole Gyisɛse kɛ ɔmmatu sunsum ne mɔ ɔfi maanle ne anu.+ 11 Ɛnee agbolike+ dɔɔnwo bie ɛlɛdidi boka bie azo wɔ ɛkɛ ne.+ 12 Yemɔti sunsum ne mɔ zɛlɛle ye kɛ: “Maa yɛhɔwolo agbolike ne mɔ anu.” 13 Na ɔmaanle bɛ adenle. Yemɔti sunsum ɛtane ne mɔ vile ɔ nwo na bɛhɔwolole agbolike ne mɔ anu, na agbolike mɔɔ kɛyɛ 2,000 la vi boka ne azo dule twi hɔguale nyevile ne anu na bɛnlomanle. 14 Na menli mɔɔ nea agbolike ne mɔ la nriandile hɔhanle ye wɔ suakpole ne nee namunamu ne mɔ azo, na menli ranleanle mɔɔ ɛzi la.+ 15 Yemɔti bɛrale Gyisɛse anwo ɛkɛ na bɛnwunle nrenyia ne mɔɔ ɛnee sunsum ɛtane ɛlɔne ne wɔ ɔ nwo la kɛ ɔwula tɛladeɛ na ɔde ɛkɛ ne mɔɔ ɔ nye zo ɛtete ye a, na ɔyɛle bɛ ɛzulolɛ. 16 Menli mɔɔ nwunle ye la hanle mɔɔ dole nrenyia ne mɔɔ ɛnee sunsum ɛtane wɔ ɔ nwo nee agbolike ne mɔ la hilele bɛ. 17 Yemɔti bɛzɛlɛle Gyisɛse kɛ ɔvi bɛ maanzinli ne anu ɔhɔ.+ 18 Mekɛ mɔɔ ɔlɛfo ɛlɛne ne anu la, nrenyia ne mɔɔ ɛnee sunsum ɛtane ne wɔ ɔ nwo la bodole ye kɛ ɔ nee ye ɛhɔ.+ 19 Noko, yeammaa ye adenle na ɔzele ye kɛ: “Kɔ sua nu, wɔ mbusuafoɔ ɛkɛ, na ka ninyɛne kɔsɔɔti mɔɔ Gyihova* ɛyɛ ɛmaa wɔ nee anwunvɔne mɔɔ yeze wɔ la kile bɛ.” 20 Nrenyia ne vile ɛkɛ ne hɔle na ɔbɔle ɔ bo kɛ ɔka mɔɔ Gyisɛse ɛyɛ ɛmaa ye la amuala anwo edwɛkɛ wɔ Dɛkapɔlese,* na ɔzinle menli ne amuala anwo. 21 Mɔɔ Gyisɛse vale ɛlɛne pɛle nyevile ne bieko rale ɔ nzi la, menli dɔɔnwo rayiale ɔ nwo ɛkɛ, na ɛnee ɔwɔ nyevile ne anloa.+ 22 Nyianusua ne anu mgbanyima ne mɔ ko mɔɔ bɛfɛlɛ ye Gyeelɛse la rale, na mɔɔ ɔnwunle ye la, ɔdule ɔdɔle ɔ gyakɛ anu.+ 23 Ɔbodole ye fane dɔɔnwo kɛ: “Me ra raalɛ ekyi ne ɛnde kpɔkɛ fee.* Mesɛlɛ wɔ bava ɛ sa to ɔ nwo zo+ maa ɔde kpɔkɛ na ɔnyia ngoane.” 24 Na Gyisɛse nee ye hɔle, menli dɔɔnwo doale ye na bɛhyelele ɔ nwo zo. 25 Ɛnee raalɛ bie mɔɔ ɛdudu mogya+ too ɛvolɛ 12 la+ wɔ ɛkɛ. 26 Yenwu amaneɛ dɔɔnwo wɔ menli dɔɔnwo mɔɔ yɛ ayile la asa anu na ɔ nwo ezukoa amuala ɛwie, noko ɔnde kpɔkɛ, ye ewule ne ɔ nyunlu ala a ɔkɔ a. 27 Mekɛ mɔɔ ɔdele Gyisɛse anwo edwɛkɛ la, ɔralile ɔ nzi wɔ menli ne anu na ɔvale ɔ sa ɔhanle ye tɛladeɛ aguzo ne,+ 28 ɔluakɛ ɔhɔle zo ɔhanle kɛ: “Saa mefa me sa meka ye tɛladeɛ aguzo ne bɔbɔ a, mebade kpɔkɛ.”+ 29 Na ɛkɛ ne ala, mogya ne mɔɔ ɛlɛtu ye la pɛle, na ɔdele ye wɔ ye nu kɛ yede kpɔkɛ. 30 Ɛkɛ ne ala Gyisɛse nwunle kɛ tumi+ ɛvi ye nu, na ɔhakyile ɔ nye wɔ menli ne anu na ɔbizale kɛ: “Nwane a vale ɔ sa hanle me tɛladeɛ aguzo ne a?”+ 31 Na ye ɛdoavolɛma ne zele ye kɛ: “Wɔnwu kɛ menli ɛhyele ɛ nwo zo, akee ɛse, ‘Nwane a vale ɔ sa hanle me a?’” 32 Noko ɛnee ɔlɛtoto ɔ nye kɛ ɔbanwu ahenle mɔɔ yɛle zɔ la. 33 Raalɛ ne nwunle mɔɔ ɛdo ye la, ɔvale ɛzulolɛ nee anwowosolɛ ɔrahotole ɔ nyunlu ɛkɛ na ɔhanle edwɛkɛ ne anu nɔhalɛ ne amuala ɔhilele ye. 34 Ɔzele ye kɛ: “Me ra raalɛ, wɔ diedi ɛmaa wɔde kpɔkɛ. Kɔ anzodwolɛ nu,+ na ɛ nwo ɛdɔ wɔ bɔkɔɔ.”+ 35 Mekɛ mɔɔ ɔ nloa wɔ zo ɔlɛtendɛ la, menli bie vi nyianusua ne anu kpanyinli ne sua nu rahanle kɛ: “Ɛ ra raalɛ ne ɛwu! Duzu ati a ɛtɛgyegye Kilehilevolɛ ne a?”+ 36 Noko Gyisɛse dele bɛ edwɛkɛ ne na ɔzele nyianusua ne anu kpanyinli ne kɛ: “Mmasulo,* wɔmɔ nyia diedi ala.”+ 37 Yeammaa awie biala andoa ye kɛ Pita, Gyemise yɛɛ Gyemise adiema Dwɔn ala.+ 38 Yemɔti bɛrale nyianusua ne kpanyinli ne sua nu, na ɔnwunle menli mɔɔ ɛlɛsu adeɛdea nu ayɛ dede ne la.+ 39 Mekɛ mɔɔ ɔwolole ɛkɛ ne la, ɔzele bɛ kɛ: “Duzu ati a bɛlɛsu bɛayɛ dede ɛ? Kakula ne ɛtɛwule, yelafe ala.”+ 40 Yemɔti bɛbɔle ɔ bo bɛzelele ye. Akee ɔmaanle bɛ muala bɛvindele, ɔvale kakula ne papa nee ye mame yɛɛ menli mɔɔ boka ɔ nwo la, na bɛhɔle ɛleka mɔɔ kakula ne wɔ la. 41 Akee ɔzɔle kakula ne asa na ɔzele ye kɛ: “Talita kumi,” ɛhye kile: “Kakula raalɛ, meka meahile wɔ kɛ, ‘dwazo!’”+ 42 Na ɛkɛ ne ala kakula raalɛ ne dwazole na ɔbɔle ɔ bo ɔdiale. (Ɛnee yeli ɛvolɛ 12.) Bɛnwunle ɛhye la, bɛ nye liele kpole. 43 Na ɔzele bɛ kɛ* bɛmmaka bɛkile awie biala,+ na ɔhanle kɛ bɛmaa ye debie ɔli.\n^ Anzɛɛ “nwɔnzɔnwɔnzɔ.”\n^ Anzɛɛ “Azuamgbole Bulu Maanzinli ne anu.”\n^ Anzɛɛ “ɛlɛdie ewule awu.”\n^ Anzɛɛ “Mmamaa wɔ ahonle tu.”\n^ Anzɛɛ “ɔduale bɛ kɛ.”


JW Yɛ Ɛbɛlabɔlɛ Nee Yɛ Ɛzonlenlɛ Nyianu Ngyehyɛleɛ March 9-15, 2020\nYɛ Ɛbɛlabɔlɛ Nee Yɛ Ɛzonlenlɛ Nyianu Buluku | March 2020\nKENGA YE WƆ Abbey Abua Abui Acholi Afrikaans Ahanta Aja Akha Albanian Altai Alur America Mumule Aneɛ Amharic Amis Angola Mumule Aneɛ Arabic Arabic (Egypt) Argentina Mumule Aneɛ Armenian Armenian (West) Assamese Ateso Attié Aukan Australia Mumule Aneɛ Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Bété Cakchiquel (Western) Cambodian Catalan Cebuano Changana (Mozambique) Chavacano Chichewa Chile Mumule Aneɛ Chin (Hakha) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombia Mumule Aneɛ Croatian Cuba Mumule Aneɛ Czech Damara Dangme Danish Digor Douala Drehu Dutch Ecuador Mumule Aneɛ Edo Efik Emberá (Catío) English Esan Estonian Ewe Fang Fante Faroese Fijian Filipi Mumule Aneɛ Finnish Finnish Mumule Aneɛ Fon Frafra French French Mumule Aneɛ Ga Galician Garifuna Georgian German German Mumule Aneɛ Giliki Gitonga Gokana Greenlandic Guadeloupean Creole Guarani Gujarati Gun Guéré Haitian Creole Hausa Herero Hibulu Hiligaynon Hindi Hiri Motu Hmong (White) Huastec (San Luis Potosi) Hungarian Hunsrik Iban Ibanag Ibinda Icelandic Idoma Igbo Igede Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Javanese Jula Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kekchi Kenya Mumule Aneɛ Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korea Mumule Aneɛ Korean Kosraean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Liberian English Lingala Lithuanian Lolo Low German Luganda Lunda Luo Luvale Macedonian Madagascar Mumule Aneɛ Malagasy Malawi Mumule Aneɛ Malay Malayalam Maltese Mam Mambwe-Lungu Mansaka Mapudungun Marathi Mari Marshallese Mauritian Creole Maya Mazatec (Huautla) Mbunda Mexico Mumule Aneɛ Mingrelian Miskito Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Ngiemboon Nias Nigeria Mumule Aneɛ Norwegian Nsenga (Mozambique) Nsenga (Zambia) Nyungwe Nzema Obolo Odia Okpe Oromo Ossetian Otetela Otomi (Mezquital Valley) Palauan Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Phimbi Pidgin (West Africa) Polish Polish Mumule Aneɛ Ponapean Portuguese (Brazil) Portuguese (European) Punjabi Punjabi (Shahmukhi) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Quichua (Tena) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mumule Aneɛ Russian Rutoro Saint Lucian Creole Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Mumule Aneɛ Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Tewe Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Mumule Aneɛ Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yapese Yemba Yoruba Zande Zapotec (Isthmus) Zapotec (Lachiguiri) Zimbabwe Mumule Aneɛ Zulu zambia Mumule Aneɛ\nEdwɛne 132 Nee Asɔneyɛlɛ\nMukenye Edwɛkɛ (Mit. 1)\n“Gya Raalɛ Maa Ayezeke”: (Mit. 10)\nGyn 24:2-4—Ebileham zoanle ye sonvolɛ ne kɛ ɔhɔkpondɛ raalɛ wɔ menli mɔɔ sonle Gyihova la avinli na ɔgya ye ɔmaa Ayezeke (wp16.3 14 ¶3)\nGyn 24:11-15—Ebileham sonvolɛ ne yiale Relebɛka wɔ nzubula nwo (wp16.3 14 ¶4)\nGyn 24:58, 67—Relebɛka liele dole nu kɛ ɔbagya Ayezeke (wp16.3 14 ¶6-7)\nKpondɛ Sunsum Nu Ninyɛne Dɔɔnwo (Mit. 10)\nGyn 24:19, 20—Duzu a yɛbahola yɛazukoa yɛavi nyɛleɛ mɔɔ Relebɛka lale ye ali wɔ ngyehyɛnu ɛhye anu la anu a? (wp16.3 12-13)\nGyn 24:65—Duzu ati a Relebɛka hedale ɔ ti zo a, na ɛzukoalɛdeɛ boni a wɔ nu maa yɛ a? (wp16.3 15 ¶3)\nDuzu a ɛnwunle ye wɔ dapɛne ɛhye Baebolo ɛgengalɛ ne anu mɔɔ ɔfale Gyihova Nyamenle, daselɛlilɛ gyima ne anzɛɛ debie gyɛne nwo mɔɔ ɛkulo kɛ ɛka nwolɛ edwɛkɛ a?\nBaebolo Ɛgengalɛ: (Mit. 4 anzɛɛ ɔndwu) Gyn 24:1-21 (th ɛzukoalɛdeɛ 2)\nƐkpɔlalɛ Mɔɔ Limoa Vidio: (Mit. 4) Adawubɔlɛ. Ye vidio ne na biza tievolɛma kpuya ɛhye mɔ: Kɛzi nolobɔlɛnli ne vale kpuya lile gyima kpalɛ ɛ? Duzu a nolobɔlɛnli ne hanle wɔ suamenle ne mualɛ mɔɔ ɔfale sonla holɛ mɔɔ Gyisɛse de la anwo a?\nƐkpɔlalɛ Mɔɔ Limoa: (Mit. 2 anzɛɛ ɔndwu) Fa adwelielilɛ nwo neazo ne di gyima. (th ɛzukoalɛdeɛ 1)\nƐkpɔlalɛ Mɔɔ Limoa: (Mit. 3 anzɛɛ ɔndwu) Fa adwelielilɛ nwo neazo ne bɔ ɔ bo. Bua edwɛkɛ mɔɔ bɛta bɛfa bɛpɛ adawubɔlɛ zo wɔ bɛ azɛlɛsinli ne anu la ko. (th ɛzukoalɛdeɛ 12)\nNgakyelɛlilɛ Ɛsalɛdolɛ: (Mit. 3 anzɛɛ ɔndwu) Fa adwelielilɛ nwo neazo ne bɔ ɔ bo. Suamenle ne kile nwolɛ anyelielɛ. Buke Bɛhakye Gyisɛse Ewule Ne vidio ne anye na bɛzuzu nwolɛ (noko anrɛɛ mmaye). (th ɛzukoalɛdeɛ 11)\nNgakyelɛlilɛ Ɛsalɛdolɛ Ne Babɔ Ɔ Bo Wɔ Folɛ, March 14: (Mit. 8) Adawubɔlɛ. Fa ɛsalɛdolɛ kɛlata ne ko maa awie biala, na bɛzuzu nwolɛ. Ye adwelielilɛ nwo neazo vidio ne na bɛzuzu nwolɛ. Ka bɛ ɛkɛ ne ngyehyɛleɛ mɔɔ bɛbava bɛayɛ azɛlɛsinli ne anu gyima la anwo edwɛkɛ.\n“Nwane A Mebado Ɛsalɛ Meavɛlɛ Ye A?”: (Mit. 7) Adawubɔlɛ.\nAsafo Baebolo Ɛzukoalɛ: (Mit. 30) cf tile 18 ¶1-7\nAdwulaleɛ Edwɛkɛ (Mit. 3 anzɛɛ ɔndwu)\nEdwɛne 14 Nee Asɔneyɛlɛ\nFa nwa awie Fa nwa awie March 9-15\nYɛ Kilisiene Ɛbɛlabɔlɛ Nee Yɛ Ɛzonlenlɛ Ngyehyɛleɛ Maa March 9-15, 2020\nmwb20 March m. 3\nNYAMENLE EDWƐKƐ NE AZO NVASOƐ ‘Nyamenle Zɔle Ebileham Nleanle’\nNYAMENLE EDWƐKƐ NE AZO NVASOƐ Gya Raalɛ Maa Ayezeke\nYƐ KILISIENE ƐBƐLABƆLƐ Nwane A Mebado Ɛsalɛ Meavɛlɛ Ye A?\nNYAMENLE EDWƐKƐ NE AZO NVASOƐ Yisɔ Dɔnenle Ye Awolɛ Kpanyinli Gyinlabelɛ Ne.\nNYAMENLE EDWƐKƐ NE AZO NVASOƐ Gyekɔbo Asa Hanle Nyilalɛ Mɔɔ Ɔle Ye Ɛdeɛ La\nNYAMENLE EDWƐKƐ NE AZO NVASOƐ Gyekɔbo Gyale\nYƐ KILISIENE ƐBƐLABƆLƐ Yɛbɔ Mɔdenle Yɛnyia Anyuhɔlɛ Wɔ Daselɛlilɛ Nu—Di Anyezinliravolɛma Daselɛ\nEdwɛkɛ ne Mbuluku mɔɔ ɛtwe la anwo edwɛkɛ YƐ ƐBƐLABƆLƐ NEE YƐ ƐZONLENLƐ NYIANU BULUKU March 2020\nFa nwa awie Fa nwa awie YƐ ƐBƐLABƆLƐ NEE YƐ ƐZONLENLƐ NYIANU BULUKU March 2020\nYƐ ƐBƐLABƆLƐ NEE YƐ ƐZONLENLƐ NYIANU BULUKU March 2020


Yizikeɛle 25 | Yintanɛte Zo Baebolo | Ewiade Fofolɛ Ngilebɛbo\nNgapezo mɔɔ tia Amɔn (1-7)\nNgapezo mɔɔ tia Mowabe (8-11)\nNgapezo mɔɔ tia Yidɔm (12-14)\nNgapezo mɔɔ tia Filisitia (15-17)\n25 Gyihova nee me dendɛle bieko kɛ: 2 “Sonla ra, kakyi ɛ nye wɔ Amɔnoma anwo lɔ,+ na ka ngapezo tia bɛ.+ 3 Ka kile Amɔnoma kɛ, ‘Bɛdie Tumivolɛ Awulae Gyihova edwɛkɛ. Mɔɔ Tumivolɛ Awulae Gyihova ɛha la ɛne: “Kɛmɔ bɛhanle kɛ ‘Nnhee!’ wɔ mekɛ mɔɔ bɛguale me ɛzonlenlɛsua ne anwo evinli, yɛɛ mekɛ mɔɔ Yizilayɛ azɛlɛ ne dɔle mgbane nee mekɛ mɔɔ Dwudama hɔle akɛlɛzonlenlɛ nu la ati, 4 mebava bɛ meamaa menli mɔɔ wɔ Aduduleɛ la kɛ bɛ agyapadeɛ. Bɛbayɛ bɛ azokoɛleɛ* wɔ bɛ avinli na bɛasisi bɛ ndanlɛ azua wɔ bɛ avinli. Bɛbali bɛ ma na bɛanlo bɛ meleke. 5 Mebamaa Relaba+ ayɛ afunlumu adidileka, na Amɔnoma azɛlɛ ne ayɛ ɛleka mɔɔ mboane da die bɛ menle a; na bɛbanwu kɛ medame a mele Gyihova a.”’” 6 “Ɔluakɛ mɔɔ Tumivolɛ Awulae Gyihova ɛha la ɛne: ‘Kɛmɔ bɛbɔle bɛ sa nu+ na bɛsisile bɛ gyakɛ aze na bɛlile fɛlɛko* wɔ Yizilayɛ azɛlɛ ne anwo na bɛgolole bɛ nwo la ati,+ 7 mebadende me sa meatia bɛ na meava bɛ meamaa maanle maanle ne mɔ meamaa bɛave. Mebapɛ bɛ meavi menli ne avinli na meazɛkye bɛ meavi azɛlɛ ne azo.+ Mebabɔ bɛ bo zo, na bɛbanwu kɛ medame a mele Gyihova a.’ 8 “Mɔɔ Tumivolɛ Awulae Gyihova ɛha la ɛne: ‘Kɛmɔ Mowabe+ nee Siyɛ+ ɛha kɛ, “Bɛnlea! Dwudama le kɛ maanle maanle mɔɔ ɛha la amuala” la ati, 9 memaa bɛateta azuamgbole mɔɔ wɔ Mowabe ɛweɛne zo* la, ye azɛlɛ kɛnlɛma ne, Bɛte-gyɛhyemɔto, Beeyale-miyɔn too bɛahɔdwu Keleateeyem.+ 10 Mebava ye meaboka Amɔnoma anwo meamaa menli mɔɔ wɔ Aduduleɛ la kɛ bɛ agyapadeɛ,+ amaa bɛangakye Amɔnoma bieko wɔ maanle maanle ne mɔ anu.+ 11 Na mebabua ndɛne wɔ Mowabe,+ na bɛbanwu kɛ medame a mele Gyihova a.’ 12 “Mɔɔ Tumivolɛ Awulae Gyihova ɛha la ɛne: ‘Yidɔm lile Dwudama nzenralɛ, na yeli fɔlɛ kpole kɛ ɔlile bɛ nzenralɛ la;+ 13 ɛhye ati mɔɔ Tumivolɛ Awulae Gyihova ɛha la ɛne: “Mebadende me sa meatia Yidɔm noko na meapɛ menli nee nyɛmoa meavi zolɛ, na meamaa yeadɔ mgbane.+ Ɔvi Timan mɔɔ kɔdwu Didan la, bɛbawu konle dadeɛ nloa.+ 14 ‘Mebalua me menli Yizilayɛma anwo zo meali Yidɔm nzenralɛ.+ Bɛbava me ɛya nee me ɛya kpole ne bɛara Yidɔm anwo zo amaa bɛanwu kɛzi medame mumua ne me nzenralɛlilɛ ne de la,’+ Tumivolɛ Awulae Gyihova a se a.”’ 15 “Mɔɔ Tumivolɛ Awulae Gyihova ɛha la ɛne: ‘Kɛmɔ Filisitiama ati yɛ se kpalɛ la ati, bɛkpɔ bɛ dahuu na bɛkulo* kɛ bɛdi bɛ nzenralɛ na bɛsɛkye bɛ.+ 16 Ɛhye ati mɔɔ Tumivolɛ Awulae Gyihova ɛha la ɛne: “Nea melɛtende me sa wɔ Filisitiama anwo zo,+ na mebapɛ Kɛlɛtema meavi ɛkɛ+ na meazɛkye menli mɔɔ ɛha mɔɔ bɛde nyevile ne anloa la.+ 17 Mebava ɛya meahwe bɛ nzo na meali bɛ nzenralɛ kpole kpalɛ, na saa mefa me nzenralɛlilɛ ne meba bɛ nwo zo a, bɛbanwu kɛ medame a mele Gyihova a.”’”\n^ Anzɛɛ “azokoɛleɛ mɔɔ bɛdo nwolɛ bane la.”\n^ Anzɛɛ “bɛ ɛkɛla lile fɛlɛko.”\n^ Anzɛɛ “ye ndololeɛ nu.”\n^ Anzɛɛ “bɛgolo bɛ ɛkɛla nwo.”


Bɛli Mgbanyima Mɔɔ Wɔ Bɛ Avinli La Eni | Debiezukoalɛ\nMaa Nɔhalɛ Ne Ɛha Ɛ Nwo Amra Ahonle\nKɛ Ɔkɛyɛ Na Yɛahɔ Zo Yɛala Tunwomaa Sunsum Ali La\nKɛ Ɔkɛyɛ Na Yɛanyia Adwenle Kpalɛ Dahuu La\nAbusua Ɛzonlenlɛ—Ɛbahola Wɔamaa Yeayɛ Anyelielɛ Ɔ?\nBɛli Mgbanyima Mɔɔ Wɔ Bɛ Avinli La Eni\nKɛzi Bɛnea Mgbanyima La\nAsoo Ɛka—‘Ɛhɛe A Ɛnee Ɛkile Kyɛkyɛ Ɔ?’\nƐzinzalɛ Arane—Debiezukoalɛ Ɛdeɛ | March 2014\nKENGA YE WƆ Afrikaans Albanian Amharic Arabic Argentina Mumule Aneɛ Armenian Aymara Azerbaijani Azerbaijani (Cyrillic) Bengali Bicol Bislama Brazil Mumule Aneɛ Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombia Mumule Aneɛ Croatian Czech Dangme Danish Drehu Dutch Efik English Estonian Ewe Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Mumule Aneɛ Moore Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Bɛnwu kpanyinli a bɛli ye eni.”—SƐLƐ. 19:32.\nKɛzi Gyihova bu nɔhavoma mɔɔ bɛ nye ɛvi la ɛ?\nƐzonlelilɛ boni a mralɛ mɔɔ ɛnyi la lɛ ye wɔ bɛ awovolɛ mɔɔ bɛ nye ɛvi la anwo a?\nDuzu a asafo ne bahola ayɛ ali menli mɔɔ bɛ nye ɛvi la eni a?\n1. Tɛnlabelɛ mɔɔ yɛ alɔbɔlɛ la boni a alesama wɔ nu a?\nTƐ Gyihova ngyehyɛleɛ a le kɛ alesama banwu amaneɛ wɔ bɛ mgbanyinli mekɛ nu. Emomu, ɛnee ɔle ye bodane kɛ mrenya nee mraalɛ banyia kpɔkɛdelɛ mɔɔ di munli wɔ Paladaese. Noko kɛkala, “abɔdeɛ muala ɛlɛte nyane kɛ asɛɛ [bɛvo] awolɛ zo.” (Wulo. 8:22) Ɛsuzu kɛ saa Nyamenle nwu kɛzi alesama ɛlɛnwu amaneɛ ɔlua ɛtane ti a, kɛzi ɔbade nganeɛ ɛ? Yeanga ye zɔ, bɛkpo mgbanyima dɔɔnwo wɔ mekɛ mɔɔ bɛhyia moalɛ la.—Edw. 39:5; 2 Tem. 3:3.\n2. Duzu ati a Keleseɛnema dwenle menli mɔɔ anye ɛvi la boɛyɛlɛ nwo ɛ?\n2 Gyihova menli anye die kɛ bɛlɛ menli mɔɔ anye ɛvi la wɔ bɛ asafo ne mɔ anu a. Yɛnyia bɛ nrɛlɛbɛ ne azo nvasoɛ yɛɛ bɛ diedi nwo neazo ne maa yɛ anwosesebɛ. Mgbanyima ɛhye mɔ mɔɔ bɛla yɛ ahonle nwo la bie mɔ le yɛ mbusuafoɔ. Noko, saa bɛle yɛ mbusuafoɔ anzɛɛ bɛnle yɛ mbusuafoɔ bɔbɔ a, bɛ boɛyɛlɛ nwo hyia yɛ kpalɛ. (Gal. 6:10; 1 Pita 1:22) Saa yɛsuzu kɛzi Nyamenle bu mgbanyima ɛhye mɔ la anwo a ɔbaboa yɛ muala. Eza yɛbazuzu gyima mɔɔ abusua ne anu amra nee asafo ne lɛ ye yɛ wɔ mgbanyima ɛhye mɔ anwo la anwo.\n3, 4. (a) Debie titile mɔɔ Edwɛndolɛ 71 kɛlɛvolɛ ne bizale Gyihova la a le boni? (b) Duzu a menli mɔɔ anye ɛvi mɔɔ bɛwɔ asafo ne anu la bahola abiza Nyamenle a?\n3 Sunsum ne manle Edwɛndolɛ 71:9 kɛlɛvolɛ ne zɛlɛle Nyamenle kɛ: “Mmakpo me wɔ me mrelera nu; saa me anwosesebɛ wie a, mmakpo me.” Ɔbayɛ kɛ edwɛkɛ ɛhye le Edwɛndolɛ 70 ne ndoazo. Yemɔti, Devidi a yɛle nzɛlɛlɛ ɛhye mɔɔ ɔwɔ Edwɛndolɛ 71:9 la. Ɔzonlenle Nyamenle sumunli ye ngakula nu toonwo ɔyɛle kpanyinli, na Gyihova manle ɔyɛle ninyɛne mɔɔ yɛ azibɛnwo. (1 Sam. 17:33-37, 50; 1 Arl. 2:1-3, 10) Yemɔ bɔbɔ, Devidi dele nganeɛ kɛ ɔwɔ kɛ ɔsɛlɛ Gyihova kɛ ɔhɔ zo ɔnwu ye anwunvɔne.—Bɛgenga Edwɛndolɛ 71:17, 18.\n4 Menli dɔɔnwo wɔ ɛkɛ ɛnɛ mɔɔ bɛle kɛ Devidi. Ɔnva nwo kɛ bɛ nye ɛvi na “munzule mekɛ ne” ɛdo bɛ la, bɛye Nyamenle ayɛlɛ dahuu kɛmɔ bɛ anwosesebɛ de la. (Nolo. 12:1-7) Bɛ nuhua dɔɔnwo ɛngola ɛnyɛ dɔɔnwo wɔ debie le kɛ daselɛlilɛ gyima ne anu, kɛmɔ ɛnee bɛyɛ ye mekɛ bie la. Noko bɛkola bɛsɛlɛ Gyihova kɛ ɔhɔ zo ɔnlea bɛ. Mgbanyima ɛhye mɔ mɔɔ bɛdi nɔhalɛ la lɛ anwondozo kɛ Nyamenle babua bɛ asɔneyɛlɛ. Yeanyɛ boɛ fee la, bɛ nzɛlɛlɛ ne nee edwɛkɛ mɔɔ sunsum ne manle Devidi hanle la yia.\n5. Kɛzi Gyihova bu ye nɔhalɛ azonvolɛ mɔɔ anye ɛvi la ɛ?\n5 Ngɛlɛlera ne ka ye wienyi kɛ Gyihova bu mgbanyima ɛhye mɔ mɔɔ bɛdi nɔhalɛ la kɛ bɛsonle bolɛ na ɔkulo kɛ ye azonvolɛ di bɛ eni. (Edw. 22:24-26; Mrɛ. 16:31; 20:29) Sɛlɛvolɛma 19:32 ka kɛ: “Bɛnwu kpanyinli a bɛli ye eni, bɛdwazo enililɛ nu bɛmaa mɔɔ ati zo ɛdu la na bɛzulo bɛ Nyamenle ne; medame a mele [Gyihova] a.” Ɛnee menli mɔɔ anye ɛvi wɔ asafo ne anu mɔɔ ɔwɔ kɛ bɛbu bɛ la anwo hyia kpalɛ wɔ mekɛ mɔɔ bɛhɛlɛle edwɛkɛ ɛhye la, na zɔhane ala a ɔde ye ɛnɛ noko a. Na bɛ ɛnleanlɛ noko ɛ? Ɔle nwane gyima?\nABUSUA NE ƐZONLELILƐ\n6. Neazo boni a Gyisɛse yɛle ye wɔ awovolɛ ɛnleanlɛ nwo a?\n6 Baebolo ne ka kɛ: “Bɛli bɛ ze mɔ nee bɛ nli mɔ eni.” (Ade. 20:12; Ɛfɛ. 6:2) Gyisɛse zile edwɛkɛ ɛhye dawua wɔ mekɛ mɔɔ ɔdeanle Falasiima mɔɔ ɛnee bɛkpo kɛ bɛkɛnlea bɛ awovolɛ la. (Maake 7:5, 10-13) Gyisɛse mumua ne yɛle neazo kpalɛ. Kɛ neazo la, mɔɔ ɔka ekyii ɔwu wɔ baka ne azo la, ɔvale ye mame mɔɔ ɔbayɛ kɛ ɛnee ɔle kunlavolɛ la ɛnleanlɛ ɔwulale ye ɛdoavolɛ Dwɔn mɔɔ ɔkulo ye edwɛkɛ kpalɛ la asa nu.—Dwɔn 19:26, 27.\n7. (a) Awovolɛ ɛnleanlɛ nwo adehilelɛ boni a ɛzoanvolɛ Pɔɔlo vale manle a? (b) Adwenle boni a wɔ Pɔɔlo edwɛkɛ ne anzi a?\n7 Sunsum ne manle ɛzoanvolɛ Pɔɔlo hɛlɛle kɛ ɔle diedima gyima kɛ bɛbanlea bɛ sua nu amra. (Bɛgenga 1 Temɔte 5:4, 8, 16.) Suzu adwenle mɔɔ wɔ edwɛkɛ mɔɔ Pɔɔlo hɛlɛle hɔmanle Temɔte anu la anwo nea. Pɔɔlo hilele menli mɔɔ ɔwɔ kɛ asafo ne fa ezukoa boa bɛ nee bɛdabɛ mɔɔ ɔnle kɛ bɛboa bɛ la. Ɔhanle kɛ ɔwɔ kɛ mralɛ, nlɔnra, nee mbusuafoɔ mɔɔ bɛle diedima la a nea akpanyima mɔɔ ɔle kunlavolɛ la a. Yemɔti, ɔnle kɛ bɛyɛ adesoa bɛmaa asafo ne wɔ ezukoa afoa nu. Adenle ko mɔɔ Keleseɛnema dua zo yɛ “nyamenlezonlenlɛ gyima ne” ɛnɛ la a le kɛ bɛbava bɛ mbusuafoɔ nwonane nu ngyianlɛ bɛamaa bɛ.\n8. Duzu ati a nrɛlɛbɛ wɔ nu kɛ Baebolo ne angile adenle fɔɔnwo bie mɔɔ ɔwɔ kɛ bɛfa zo bɛnea awovolɛ mɔɔ bɛ nye ɛvi la ɛ?\n8 Ye sikalɛ a le kɛ, ɔle Keleseɛne mralɛ mɔɔ bɛnyi la ɛzonlelilɛ kɛ bɛbava nwonane afoa nu moalɛ mɔɔ bɛ awovolɛ hyia nwo la bɛamaa bɛ. Ɛnee Pɔɔlo ɛlɛka ‘diedinli ne mbusuafoɔ’ anwo edwɛkɛ, noko ɔnle kɛ bɛbu bɛ nye bɛgua awovolɛ mɔɔ bɛnle Keleseɛnema la anwo zo. Mralɛ dua ndenle ngakyile zo a nea bɛ awovolɛ a. Gyinlabelɛ ne amuala ɛnle ko. Menli mɔɔ ɔwɔ kɛ bɛnea bɛ la ngyianlɛ, bɛ subane, nee bɛ kpɔkɛdelɛ ɛnle ko. Mgbanyima bie mɔ lɛ mralɛ dɔɔnwo, yɛɛ bie ɛdeɛ kokye. Bie mɔ nyia moalɛ fi Arane ɛkɛ, bie mɔ noko ɛnnyia bie. Asolo menli mɔɔ bɛnea bɛ la biala ngyianlɛ. Ɛhye ati, nrɛlɛbɛ ɛnle nu kɛ yɛbadendɛ yɛatia ndenle mɔɔ menli dua zo nea bɛ mbusuafoɔ mɔɔ bɛ nye ɛvi la. Gyihova kola yila kpɔkɛzilɛ biala mɔɔ ɔgyi Ngɛlɛlera ne azo la ɔmaa ɔyɛ boɛ. Yɛnwu ye zɔ ɔvi Mosisi mekɛ zo.—Ɛdi. 11:23.\n9-11. (a) Tɛnlabelɛ mɔɔ anu yɛ se la boni a bie mɔ ɛhɔ nu a? (Nea mɔlebɛbo nvoninli ne.) (b) Duzu ati a ɔnle kɛ mralɛ mɔɔ ɛnyi la pele bɛ nwo gyakyi dahuu ɛzonlenlɛ gyima ne ɛ? Maa neazo.\n9 Saa awovolɛ mɔɔ bɛ nye ɛvi la nee bɛ mra ɛnde ɛleka ko a, ɔmaa bɛ ɛnleanlɛ yɛ se. Awovolɛ kpɔkɛdelɛ mɔɔ ɔkakyi arɛlevilɛ nu ɔluakɛ bie a ɔdɔle aze, ye bowule ɛbu, anzɛɛ esiane gyɛne ɛdo ye la maa nwolɛ kyia kɛ bɛkɔkpɔla Selɛ anzɛɛ Ninli bie. Yemɔ anzi, bie a bɛbahyia moalɛ ɔvi mekɛ mɔɔ kɔ mekɛ anzɛɛ dahuu. *\n10 Mediema mɔɔ dahuu ɛzonlenlɛ gyima ne ati bɛvi sua nu la kola yia ɛhye anwo ngyegyelɛ. Bɛ nuhua ne mɔɔ bɛsonle kɛ Bɛtɛlema, edwɛkpatɛlɛvolɛma, nee neavolɛ adenduvoma la amuala anye die bɛ gyima ne anwo, na bɛbu ye kɛ ɔle nyilalɛ mɔɔ ɔvi Gyihova ɛkɛ. Noko saa bɛ awovolɛ nwo to bɛ a, bie a edwɛkɛ mɔɔ bɛdumua bɛka la a le kɛ, ‘Ɔwɔ kɛ yɛsia yɛkɔ sua nu yɛkɔnea yɛ awovolɛ.’ Ɔbayɛ kpalɛ kɛ bɛbava asɔneyɛlɛ bɛazuzu nwo saa bɛ awovolɛ die to nu anzɛɛ bɛnlie bɛndo nu a. Ɔnle kɛ awie biala pele ɔ nwo gyakyi ye nwolɛ adenle ne anu, yɛɛ tɛ mekɛ ne amuala a ɔhyia kɛ bɛyɛ zɔ a. Asoo ye anwondolɛ ne le mekɛ ekyi nu ɛdeɛ mɔɔ ye ɛkɛ ne asafo ne bahola aboa ye ɔ?—Mrɛ. 21:5.\n11 Suzu mediema mrenya nwiɔ bie mɔɔ ɛnee sonle wɔ manle gyɛne zo la neazo ne anwo. Ɛnee ko sonle kɛ edwɛkpatɛlɛvolɛ wɔ Ameleka Nyiakɛ, yɛɛ ko ne noko wɔ ewiade amuala gyima ne ati wɔ Brooklyn, New York. Ɛnee mediema ɛhye mɔ awovolɛ mɔɔ bɛ nye ɛvi la hyia moalɛ. Bɛ nee bɛ ye mɔ hɔkpɔlale bɛ wɔ Japan, na bɛzuzule moalɛ kpalɛ mɔɔ bɛbahola bɛava bɛamaa bɛ la anwo. Agyalɛma ne mɔɔ bɛwɔ Ameleka Nyiakɛ la yɛle kɛ bɛgyakyi bɛ gyima ne bɛahɔ sua nu. Asafo mɔɔ bɛ awovolɛ wɔ nu la mgbanyima avinli ngitanwodivolɛ ne vɛlɛle bɛ wɔ telefuu zo. Ɛnee mgbanyima ne mɔ ɛzuzu edwɛkɛ ne anwo na bɛkulo kɛ bɛtoa bɛ edwɛkpatɛlɛvolɛ gyima ne azo. Ɛnee mgbanyima ne mɔ anye sɔ agyalɛma ne gyima mɔɔ bɛlɛyɛ la, na ɛnee bɛkulo kɛ bɛboa bɛ bɛmaa bɛnea bɛ awovolɛ ne mɔ. Abusua ne anu amra kɔsɔɔti anye liele moalɛ ɛhye anwo.\n12. Bodane boni a ɔwɔ kɛ Keleseɛne mbusua nyia ye wɔ kpɔkɛzilɛ biala mɔɔ bɛfa bɛanlea menli mɔɔ bɛ nye ɛvi la anwo a?\n12 Ɔwɔ kɛ Keleseɛne mbusua mɔɔ kulo kɛ boa mgbanyima la kɔsɔɔti nwu kɛ adenle mɔɔ bɛbalua zo bɛayɛ ye la ɛnrɛgua Nyamenle duma ne anwo evinli. Yɛngulo kɛ yɛbayɛ kɛ ɛzonlenlɛ nu adekilevoma mɔɔ ɛnee wɔ Gyisɛse mekɛ zo la ɛlɛ. (Mat. 15:3-6) Yɛkulo kɛ yɛ kpɔkɛzilɛ wula Nyamenle nee asafo ne anyunlunyia.—2 Kɔl. 6:3.\nASAFO NE ƐZONLELILƐ\n13, 14. Kɛmɔti a yɛkola yɛgyinla Ngɛlɛlera ne azo yɛka kɛ asafo ne lɛ ɛhulolɛ kɛ ɔbaboa menli mɔɔ anye ɛvi la ɛ?\n13 Tɛ yɛ muala a yɛbahola yɛaboa bɛdabɛ mɔɔ bɛwɔ dahuu ɛzonlenlɛ gyima ne anu wɔ adenle mɔɔ yɛha nwolɛ edwɛkɛ la azo a. Noko edwɛkɛ bie mɔɔ zile wɔ ɛvoya mɔɔ lumua la kile kɛ asafo ne mɔ lɛ ɛhulolɛ kɛ bɛbaboa nɔhavoma mɔɔ bɛ nye ɛvi la. Baebolo ne ka ye wɔ Gyɛlusalɛm asafo ne anu amra anwo kɛ, “bɛ nuhua biala angyia.” Ɛhye ɛngile kɛ ɛnee bɛnyia bɛ nwo. Ɛnee bie mɔ ɛnlɛ bie noko “bɛhyɛle bɛmanle awie biala nyianle bie, kɛmɔ bɛ ɛhyianlɛ ngakyile ne mɔ de la.” (Gyi. 4:34, 35) Nzinlii, edwɛkɛ fofolɛ zile. Bɛdele kɛ “bɛbu bɛ nye bɛgua bɛ ahunlanvolɛ mraalɛ ne mɔ anwo zo wɔ dahuu ndɔnielilɛ nu.” Yemɔti, ɛzoanvolɛma ne yɛle ngyehyɛleɛ kpale mrenya mɔɔ fɛta la manle bɛlile ahunlanvolɛ ne mɔ ngyianlɛ nwo gyima. (Gyi. 6:1-5) Ɛnee nziezielɛ ɛhye le mekɛ ezinra nu debie mɔɔ bamaa bava menli mɔɔ rayɛle Keleseɛnema wɔ Pɛntekɔso 33 Y.M., nee bɛdabɛ mɔɔ bɛdɛnlanle Gyɛlusalɛm amaa bɛanyi sunsum nu la ngyianlɛdeɛ bɛmanle bɛ ɛdeɛ, noko mɔɔ ɛzoanvolɛma ne yɛle la maa yɛnwu kɛ asafo ne bahola aboa mediema mɔɔ hyia moalɛ la.\n14 Kɛmɔ yɛnwu ye la, Pɔɔlo vale adehilelɛ mɔɔ ɔbamaa bɛanwu Keleseɛne ahunlanvolɛ mɔɔ fɛta kɛ bɛboa bɛ wɔ asafo ne anu la ɔmanle Temɔte. (1 Tem. 5:3-16) Baebolo kɛlɛvolɛ Gyemise noko hanle ɛzonlelilɛ mɔɔ Keleseɛnema lɛ kɛ bɛbanlea nrisa, ahunlanvolɛ, nee menli gyɛne wɔ bɛ ngyianlɛ nu la anwo edwɛkɛ. (Gye. 1:27; 2:15-17) Ɛzoanvolɛ Dwɔn noko hanle kɛ: “Saa awie mɔɔ lɛ ewiade ye anu ninyɛne la nwu ɔ diema mɔɔ ɛhyia, na ɔye ɔ nye ɔto ɛbɔ nu a, ɛnee kɛ ɔsi ɔka kɛ ɔkulo Nyamenle ɛ?” (1 Dwɔn 3:17) Saa ɔle Keleseɛnenli ko biala gyima kɛ ɔbaboa menli mɔɔ hyia moalɛ la a, ɛnee tɛ zɔhane ala a ɔwɔ kɛ asafo ne noko yɛ ɔ?\nEsiane si a, kɛzi asafo ne bahola aboa ɛ? (Nea ɛdendɛkpunli 15, 16)\n15. Ninyɛne mɔɔ bɛbahola bɛayɛ bɛaboa mediema mɔɔ bɛ nye ɛvi la bie a le boni?\n15 Wɔ maanle bie mɔ anu, arane yɛ ngyehyɛleɛ maa bɛdabɛ mɔɔ bɛkpɔne gyima, ɔfa kpɔkɛdelɛ nwo moalɛ ɔmaa, na ɔmaa bɛnea bɛ wɔ sua nu. (Wulo. 13:6) Ɔnle zɔ wɔ ɛleka ne bie mɔ. Ɛhye ati, asolo moalɛ mɔɔ mbusuafoɔ nee asafo ne bava amaa mediema mɔɔ bɛ nye ɛvi la wɔ tɛnlabelɛ biala anu. Saa bɛ mra mɔɔ bɛle diedima la nee bɛ ɛnde ɛleka ko a, ɔbaha moalɛ mɔɔ bɛfa bɛmaa bɛ la. Ɔwɔ kɛ mralɛ ne mɔ nee bɛ awovolɛ ne mɔ asafo nu mgbanyima di ngitanwo bɛmaa awie biala nwu tɛnlabelɛ mɔɔ abusua ne wɔ nu la. Kɛ neazo la, mgbanyima ne mɔ bahola aboa awovolɛ ne mɔ bɛamaa bɛanyia moalɛ mɔɔ arane fa maa la. Eza bɛbahola bɛaboa bɛ bɛamaa bɛali bɛ ayileyɛlɛ nee kakɛ gyɛne nwo ngyegyelɛ nwo gyima. Deɛ ɛhye mɔɔ bɛfi ɛlɔlɛ nu bɛyɛ la boa amaa tɛnlabelɛ bie anzɛkye na bɛanyia moalɛ kpalɛ wɔ ye mekɛ nloa. Nɔhalɛ nu, menli ɛhye mɔ yɛ “gyima” mɔɔ bɛ mra ne mɔ a anrɛɛ ɔwɔ kɛ yɛ la maa bɛ, na ɔmaa abusua ne anu ngyegyelɛ zo te.\n16. Kɛzi Keleseɛnema bie mɔ boa mgbanyima mɔɔ wɔ bɛ asafo ne anu la ɛ?\n16 Ɔlua ɛlɔlɛ mɔɔ bɛlɛ bɛmaa menli mɔɔ anye ɛvi la ati, Keleseɛnema bie mɔ ɛvi bɛ ɛhulolɛ nu ɛva bɛ mekɛ nee bɛ anwosesebɛ ɛboa wɔ ndenle bie mɔ azo. Bɛfa bɛyɛ bɛ adwenle kɛ bɛbahile mgbanyima mɔɔ wɔ bɛ asafo ne anu la anwo anyelielɛ kpalɛ. Mediema mɔɔ ɛha wɔ asafo ne anu la yɛ ngyehyɛleɛ nea bɛ. Bɛnwu kɛ bɛ tɛnlabelɛ ɛnrɛmaa bɛnrɛhola dahuu ɛzonlenlɛ gyima ne bie yɛ, yemɔti bɛ nye die kɛ bɛbaboa bɛ mra bamaa bɛahɔ zo bɛayɛ. Nea subane kɛnlɛma mɔɔ mediema ɛhye mɔ da ye ali a! Noko, bɛ ahunlunyele ne ɛnye ɛzonlelilɛ mɔɔ bɛ mra lɛ kɛ bɛbanlea bɛ awovolɛ la ɛnvi bɛ kɔme zo bɔkɔɔ.\nBƐLUA BƐ ƐDENDƐLƐ KƐNLƐMA ZO BƐLI MGBANYIMA ENI\n17, 18. Duzu ati a subane kpalɛ nwo hyia wɔ mgbanyima ɛnleanlɛ nu ɛ?\n17 Menli mɔɔ bɔ nu nea mgbanyima la bahola amaa yeayɛ anyelielɛ. Saa ɛboka nwo a, bɔ mɔdenle fa adwenle kpalɛ yɛ. Ɔdwu mekɛ ne bie a, mgbanyinli te nganeɛ kɛ bɛ nwo ɛnlɛ nvasoɛ biala, na ɔmaa bɛ rɛle bɔ. Ɛhye ati, ɔhyia mɔdenlebɔlɛ na bɛalua ɛdendɛlɛ kɛnlɛma zo bamaa bɛ anwosesebɛ. Bɛ nuhua ne mɔɔ ɛzonle wɔ nɔhalɛlilɛ nu la fɛta nganvolɛ. Gyihova nee bɛ mediema Keleseɛnema arɛle ɛnrɛvi mɔɔ bɛyɛle ye wɔ ye ɛzonlenlɛ nu la.—Bɛgenga Malakae 3:16; Hibuluma 6:10.\n18 Bieko, ngyegyelɛ mɔɔ wɔ mgbanyima ɛnleanlɛ nu la azo te wɔ mekɛ mɔɔ menli mɔɔ nea bɛ la maa bɛ nye die la. (Nolo. 3:1, 4) Menli mɔɔ anye ɛvi la anu dɔɔnwo ɛmkpondɛ ninyɛne dɔɔnwo. Bɛze kɛ subane mɔɔ bɛda ye ali la bahola aha kɛzi menli bɛarakpɔla bɛ la. Menli mɔɔ ta kɔkpɔla bɛ la ka kɛ, “Mengɔle kɛ mekamaa adiema kpanyinli bie anwosesebɛ noko mekavi ɛkɛ la ɛnee menyia anwosesebɛ.”—Mrɛ. 15:13; 17:22.\n19. Anyelazo boni a mgbanyinli nee ngakula kɔsɔɔti bahola anyia a?\n19 Yɛ nye la mekɛ mɔɔ amaneɛnwunlɛ nee ngyegyelɛ mɔɔ mgbanyinliyɛlɛ fa ba abo bapɛ la. Noko kɛkala, ɔwɔ kɛ Nyamenle azonvolɛ maa dahuu ngoane nwo anyelazo ne tɛnla bɛ adwenle nu. Yɛze kɛ Nyamenle ɛwɔkɛ ne mɔ anu diedi le kɛ sɛkɛ wɔ ngyegyelɛ mekɛ nu. Ɔlua diedi ɛhye ati, “yɛmkpo aze. Saa yɛ nwonane ɛlɛwie bɔbɔ a, Nyamenle kakyi yɛ sunsum nu nwonane ne alehyenlɛ biala.” (2 Kɔl. 4:16-18; Hib. 6:18, 19) Saa ɛye Nyamenle ɛwɔkɛ ne mɔ anu diedi mɔɔ ɛlɛ la ɛsie ahane a, duzu a baboa wɔ na wɔali wɔ ɛzonlelilɛ mɔɔ ɛlɛ kɛ neavolɛ la anwo gyima a? Yɛbazuzu ndenle mɔɔ fɛta la bie mɔ anwo wɔ edwɛkɛ mɔɔ doa zo la anu.\n^ ɛden. 9 Edwɛkɛ mɔɔ doa zo la ka ndenle mɔɔ mralɛ bahola alua zo anlea bɛ awovolɛ mɔɔ anye ɛvi la anwo edwɛkɛ.\nƐZINZALƐ ARANE—DEBIEZUKOALƐ ƐDEƐ March 2014


Sɔlɔmɔn Edwɛne 8 | Yintanɛte Zo Baebolo | Ewiade Fofolɛ Ngilebɛbo\nSɔlɔmɔn Edwɛne 8:1-14\n“Saa ɛle kɛ me diema nrenyia” (1)\nBɛlɛra ne amediema mrenyia (5a)\n‘Nwane a nee ye kulovolɛ ne dedɛ bɛ sa la?’\n“Ɛhulolɛ anwo yɛ se kɛ ewule” (6)\nBɛlɛra ne amediema mrenyia (8, 9)\n“Saa ɔle bane a, . . . noko saa ɔle anlenkɛ a, . . .” (9)\n“Mele bane” (10)\n“Maa mende ɛ ne”\n“Maa ɛ nwo ɛyɛ ndɛ kɛ kɛtɛboɛ”\n8 “Saa ɛle kɛ me diema nrenyia,Mɔɔ nlonle me mame anyɛfo a, Anrɛɛ menwu wɔ wɔ alienwo a, mebavo ɛ nloa anwo,+Na awie biala ɛnrɛha nwolɛ edwɛkɛ. 2 Anrɛɛ mebali ɛ nyunlu;Meava wɔ meahɔ me mame sua nu,+Ahenle mɔɔ ɔhilehilele me la. Anrɛɛ mebamaa wɔ nwanye mɔɔ debie evuanlɛ wɔ nu la meamaa wɔanlo,Pɔmegelanate nu nzule fofolɛ. 3 Me ti bala ɔ sa bɛne ne azo,Yɛɛ ɔ sa fema ne babɛla me.+ 4 O Gyɛlusalɛm mraalɛ, meka ndane meado bɛ nwo kɛ: Bɛmmatwe me adwenle bɛkɔ ɛhulolɛ zo kɔkpula kɛ ye mekɛ kɛdwu.”+ 5 “Nwane a le raalɛ ɛhye mɔɔ vi fienemgbole ne anu ɛlɛba,Mɔɔ nee ye kulovolɛ ne dedɛ bɛ sa la?” “Mendunwuele wɔ wɔ ampolo baka ne abo. Ɛleka mɔɔ wɔ mame ako hanle ye la. Ɛleka mɔɔ ahenle mɔɔ wole wɔ la dele awolɛ nyane la. 6 Fa me yɛ ɛyɛlɛ sɔ wɔ ahonle ne anloa,Fa yɛ ɛ sa anwo nzonlɛ,Ɔluakɛ ɛhulolɛ anwo yɛ se kɛ ewule,+Yɛɛ nɔhalɛlilɛ* gyi ye pi kɛ Nla.* Ye senle ne sɔ kpole, Gyaa* sendɔlɔra.+ 7 Azule mɔɔ ɛlɛtu la ɛngola ɛnnua ɛhulolɛ,+Yɛɛ azule ɛngola ɛnva ye ɛngɔ.+ Saa sonla fa ye sua nu anwonyia kɔsɔɔti kɛ ɔfa yeadɔ ɛhulolɛ a,Menli anye ɛnrɛlie nwolɛ* fee.” 8 “Yɛlɛ yɛ diema raalɛ ekyi bie,+Na ɔtɛsuozuale nyɛfonlɛ. Duzu a yɛbayɛ yɛamaa yɛ diema raalɛ neWɔ kenle mɔɔ awie babiza ye agyalɛ la ɛ?” 9 “Saa ɔle bane a,Yɛbava dwɛtɛ fufule yɛayɛ debie yɛado ɔ ti zo,Noko saa ɔle anlenkɛ a,Yɛbava sida ndaboa yɛadua ye.” 10 “Mele bane,Yɛɛ me nyɛfo le kɛ tawa la. Yemɔti ɔ nye zo aMele kɛ awie mɔɔ lɛ anzodwolɛ la. 11 Ɛnee Sɔlɔmɔn lɛ vanye egyinli bie+ wɔ Beeyale-heemɔn. Ɔvale ɔwulale menli sa nu kɛ bɛnlea zo. Ɛnee bɛtete ma ne a, bɛ nuhua ko biala fa dwɛtɛ fufule apenle ko ba. 12 Melɛ me ti anwo vanye egyinli. O Sɔlɔmɔn, dwɛtɛ fufule apenle ko ne le wɔ ɛdeɛ,Yɛɛ ɛya nwiɔ le bɛdabɛ mɔɔ bɛnea zo la ɛdeɛ.” 13 “O wɔmɔ mɔɔ ɛwɔ tola ne anu,+Agɔnwolɛma ne ɛlɛkendɛ adie ɛ ne. Maa mende ɛ ne.”+ 14 “Me kulovolɛ, ka ɛ nwo,Na maa ɛ nwo ɛyɛ ndɛ kɛ kɛtɛboɛ+Anzɛɛ weɛlɛ kakulaWɔ ninyɛne evuanlɛ awoka ne mɔ azo.”\n^ Anzɛɛ “anwofamaa.”\n^ Anzɛɛ ɔkola ɔkile, “ɛnrɛlie ɔ nwo.”\nSɔlɔmɔn Edwɛne 8


Gyisɛse Ewule Nee Ye Ewudwazo—Mɔɔ Bɛkile Bɛmaa Wɔ La\nKENGA YE WƆ Acholi Afrikaans Albanian Amharic Arabic Armenian Armenian (West) Aymara Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Cibemba Cinyanja Croatian Czech Dangme Danish Dutch Efik English Estonian Ewe Finnish French Ga Garifuna Georgian German Giliki Guarani Haitian Creole Hausa Hibulu Hiligaynon Hiri Motu Hmong (White) Hungarian Iban Igbo Iloko Indonesian Isoko Italian Japanese Kamba Kazakh Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Marshallese Maya Mazatec (Huautla) Mixe (North Central) Mizo Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Ponapean Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tlapanec Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Uruund Venda Vietnamese Wayuunaiki Wolaita Xhosa Yoruba Zande Zapotec (Isthmus) Zulu\n‘Die Awulae Gyisɛse di, na ɛkɛnyia ngoane.’—Gyima ne 16:31.\nƐzoanvolɛ Pɔɔlo nee Saelase a hanle edwɛkɛ ɛhye mɔɔ yɛkakye la hilele efiade zo neavolɛ bie wɔ Masidonea suakpole mɔɔ wɔ Felepae la azo a. Duzu a edwɛkɛ ɛhye mɔ kile a? Amaa yɛade kɛzi Gyisɛse anu diedi fane ngoane mɔɔ bɛbalie yɛ bɛavi ewule nu abo la, ɔwɔ kɛ yɛdumua yɛsukoa deɛmɔti yɛwu la anwo debie. Suzu mɔɔ Baebolo ne kilehile la anwo.\nBɛambɔ sonla kɛ ɔwu\n“[Gyihova] Nyamenle manle sonla hɔdɛnlanle Yidɛn tola ne anu kɛ ɔyɛ nu egyinli na ɔziezie ɛkɛ. Ɔzele ye kɛ, ‘Ɛkola ɛdi bakama biala mɔɔ wɔ tola ye anu la bie, na kpalɛ nee ɛtane ɛnwunlɛ baka ne, yemɔ mmadi ye ma ne bie, ɔluakɛ kenle ko ne mɔɔ ɛkɛli bie la, ɛbawu.’”—Mɔlebɛbo 2:15-17.\nNyamenle bɔle nrenya ne mɔɔ lumua Adam, dole Yidɛn tola mɔɔ le azɛlɛ ye azo paladaese mɔɔ ɛbɔ nu nane nee mbaka ngɛnlɛma wɔ nu la anu. Ɛnee mbakama ngɛnlɛma mɔɔ Adam bahola ali bie la wɔ ɛkɛ. Noko, Gyihova Nyamenle hanle hilele Adam kɛ ɔmmadi bakama fɔɔnwo bie mɔɔ wɔ ɛkɛ la, na ɔbɔle Adam kɔkɔ kɛ ɔdi bie a ɔbawu.\nAsoo Adam dele mɛla ɛhye abo? Ɛnee ɔze ewule deɛ holɛ; ɛnee ɔnwu kɛ nane ne mɔ wu. Saa bɛbɔle Adam kɛ awieleɛ bɔkɔɔ ne ɔbawu a, anrɛɛ nvasoɛ biala ɛnle Nyamenle kɔkɔbɔlɛ ne azo. Emomu, Adam nwunle kɛ saa ɔtie Nyamenle na yeanli zɔhane bakama ne bie a, ɔbadɛnla aze dahuu—ɔnrɛwu.\nBie mɔ die di kɛ baka ne gyi ɛkɛ maa nla nwo ngitanwolilɛ, noko ɛhye ɛnle nɔhalɛ. Yeanyɛ boɛ fee la, ɛnee Gyihova kpondɛ kɛ Adam nee ɔ ye Yive ‘wo, na bɛyɛ mɔnwo mɔnwo’ na ‘bɛyi azɛlɛ ye na bɛsie azɛlɛ ne.’ (Mɔlebɛbo 1:28) Baka kpalɛ a bɛduale ye kɛ ɔmmadi a. Gyihova vɛlɛle ye “kpalɛ nee ɛtane ɛnwunlɛ baka” ɔluakɛ ɛnee ɔgyi ɛkɛ ɔmaa adenle mɔɔ ɔlɛ kɛ ɔkile alesama mɔɔ le kpalɛ anzɛɛ ɛtane la. Saa Adam anli zɔhane bakama ne a, anrɛɛ ɔbahile kɛ ɔyɛ tieyɛ yɛɛ eza ɔ nye sɔ Ahenle mɔɔ bɔle ye na yeyila ye dɔɔnwo la.\nAdam wule ɔluakɛ yeandie Nyamenle\n“Na [Nyamenle] zele Adam kɛ, ‘Kɛmɔ . . . wɔli bakama ne mɔɔ menzele wɔ kɛ ɛmmadi la bie la ati, . . . Ɛbahwi ɛ ti anwo na wɔanyia aleɛ wɔali, kɔkpula mekɛ mɔɔ ɛkɛzia ɛkɛhɔ azɛlɛ ye anu bieko la, ɔluakɛ nuhua yɛɛ ɛvi ɛrale a; ɛle ndɛtɛlɛ na ɛbazia wɔahɔ ndɛtɛlɛ nu.’”—Mɔlebɛbo 3:17, 19.\nAdam lile bakama mɔɔ ɛnee bɛdua ye kɛ ɔmmadi la. Ɛnee anyebolo wɔ anzosesebɛyɛlɛ ne anu. Ɔle atuadelɛ, ɔ nye mɔɔ ɔbule ɔguale ninyɛne kpalɛ mɔɔ Gyihova ɛyɛ ɛmaa ye kɔsɔɔti azo la. Adam kpole Gyihova ɔlua bakama ne mɔɔ ɔlile bie la ati, ɔkpale kɛ ɔbali ɔ ti anwo na ɛhye vale ngyegyelɛ dɔɔnwo rale.\nAwieleɛ bɔkɔɔ ne, Adam wule kɛmɔ ɛnee Gyihova ɛha ɛdo ɛkɛ la. Nyamenle “vale ndɛtɛlɛ nwonle” Adam na ɔzele ye kɛ ‘ɔbazia yeahɔ azɛlɛ ye anu bieko.’ Adam angakyi debie gyɛne bie anzɛɛ andɛnla aze bieko wɔ sunsum nu ɛleka bie. Ɔwule la, ɔrayɛle kɛ ndɛtɛlɛ ne mɔɔ bɛvale bɛbɔle ye mɔɔ ngoane ɛnle nu la.—Mɔlebɛbo 2:7; Nolobɔvo ne 9:5, 10.\nYɛwu ɔluakɛ yɛvi Adam anu a yɛrale a\n“Yemɔti kɛmɔ ɛtane luale sonla ko anwo zo a rale ewiade, na sonla ko ne ɛtane ne vale ewule rale la, yɛɛ ewule dele kpondenle aleɛabo amra anwo zo a, ɔluakɛ menli kɔsɔɔti ɛyɛ ɛtane.”—Wulomuma 5:12.\nAdam anzosesebɛ anzɛɛ ɛtane ne ɛva ngyegyelɛ dɔɔnwo ɛra. Ɔlua Adam ɛtane ne ati, tɛ ɛvolɛ 70 anzɛɛ 80 ala a yeminli ye a, emomu dahuu ngoane nwo anyelazo. Bieko, mekɛ mɔɔ Adam yɛle ɛtane la, yeanli munli bieko na ɔvale sinlidɔlɛ ɔmanle ɔ bo zo amra kɔsɔɔti.\nYɛ muala yɛle Adam abozoamra. Yemaa yɛnyia sinlidɔlɛ mɔɔ maa yɛyɛ ɛtane na awieleɛ ne yɛwu mɔɔ tɛ yɛdayɛ a yɛkpondɛle a. Pɔɔlo hilehilele yɛ tɛnlabelɛ ne anu. Ɔhɛlɛle kɛ: “Mele nwonane nu debie mɔɔ bɛdɔne me kɛ kanranli bɛmaa ɛtane a. Me nwo yɛ anwunvɔne kpole! Na nwane a kɛlie me kɛvi nwonane ɛhye asa nu, mɔɔ ɔ nee me ɛlɛkɔ ewule nu a?” Pɔɔlo mumua ne buale kpuyia ɛhye kɛ: “Melua yɛ Awulae Gyisɛse Kelaese anwo zo meyɛ Nyamenle mo.”—Wulomuma 7:14, 24, 25.\nGyisɛse vale ye ngoane dole ɛkɛ amaa yɛadɛnla aze dahuu\n“Selɛ ne ɛzoa ɔ Ra ne kɛ yemɔ a ɔle ɛtane ewiade ye amra ngoanedievolɛ a.”—1 Dwɔn 4:14.\nGyihova Nyamenle ɛyɛ nziezielɛ mɔɔ ɔbalua zo yealie yɛ yeavi ɛtane nee ewule nu. Kɛzi? Ɔzoanle ye kulovolɛ Ralɛ ne ɔmanle bɛwole ye kɛ dasanli mɔɔ di munli kɛ Adam la. Noko, Gyisɛse anyɛ kɛ Adam la “yeanyɛ ɛtane biala.” (1 Pita 2:22) Ɔluakɛ ɔdi munli la ati, ɛnee ɔnle ewule tumi bo yɛɛ anrɛɛ ɔbahola yeadɛnla aze dahuu.\nNoko akee, Gyihova manle adenle manle ye agbɔvolɛ hunle Gyisɛse. Ye kenle nsa ne azo, Gyihova dwazole ye rale ngoane nu kɛ sunsum nu abɔdeɛ amaa yeahola yeazia yeahɔ anwuma. Gyisɛse vale ye dasanli ngoane bolɛ mɔɔ sonle la hilele Nyamenle wɔ anwuma lɔ amaa yeadua mɔɔ Adam ɛmaa yebɔ ye nee ɔ bo zo amra la anwo kakɛ. Gyihova liele afɔlebɔlɛ ɛhye dole nu, na yeyɛ boɛ kɛ bɛdabɛ mɔɔ bɛkɛnyia Gyisɛse anu diedi la kɛnyia dahuu ngoane.—Wulomuma 3:23, 24; 1 Dwɔn 2:2.\nYemɔti Gyisɛse manle yɛ sa hanle mɔɔ Adam manle ɔvile yɛ sa la. Ɔwule ɔmanle yɛ amaa yɛahola yɛadɛnla aze dahuu. Baebolo ne ka kɛ: ‘Gyisɛse wule nyane ewule. Nyamenle luale ɔdaye ye ɛlolɛ zo yɛɛ ɔmanle ɔwule wɔ awie biala ati a.’—Hibuluma 2:9.\nNziezielɛ ɛhye maa yɛnwu Gyihova kpalɛ. Ye pɛlepɛlelilɛ nwo ngyinlazo ne mɔɔ kpogya la ɛmmaa alesama mɔɔ ɛnli munli la ɛngola ɛnlie bɛ nwo ngoane. Noko, ye ɛlɔlɛ nee ye anwunvɔnezelɛ ne manle ɔminlinle debie kpole ɔvale ɔlile ɔdaye ye ngyinlazo zo—ɔ Ra ne mɔɔ ɔvale ɔmanle kɛ mgbɔdalɛdeɛ la.—Wulomuma 5:6-8.\nBɛdwazole Gyisɛse bɛvile ewule nu na bɛbadwazo menli gyɛne noko\n‘Nɔhalɛ ne a le kɛ Nyamenle ɛdwazo Kelaese ɛvi ewule nu, kɛ bɛdabɛ mɔɔ bɛla wɔ ewule nu la anu ma mɔɔ lumua. Ɔluakɛ kɛmɔ ewule luale sonla ko anwo zo a rale la, zɔhane ala yɛɛ ewudwazo ne lua sonla ko anwo zo ɛra a. Kɛmɔ menli kɔsɔɔti dua Adam anwo zo wu la, zɔhane ala yɛɛ Nyamenle balua Kelaese anwo zo adwazo bɛ muala ara ngoane nu a.’—1 Kɔlentema 15:20-22.\nƆda ali wienyi kɛ Gyisɛse dɛnlanle aze na ɔwule, noko daselɛ boni a kile kɛ bɛdwazole ye bɛvile ewule nu a? Mɔɔ di daselɛ kpole kɛ bɛdwazole Gyisɛse la a le kɛ ɔyele ɔ nwo ɔhilele menli dɔɔnwo wɔ mekɛ nee ɛleka ngakyile. Kenle ko bie, ɔyele ɔ nwo ɔhilele menli mɔɔ bo 500 la. Ɛzoanvolɛ Pɔɔlo hɛlɛle kɛlata hɔmanle Kɔlentema na ɔzile zolɛ kɛ bɛdabɛ mɔɔ bɛdi nwolɛ daselɛ la bie mɔ tɛte aze, kile kɛ bɛkola bɛdi mɔɔ bɛnwunle ye nee mɔɔ bɛdele la anwo daselɛ.—1 Kɔlentema 15:3-8.\nMɔɔ hyia titile la, mekɛ mɔɔ Pɔɔlo hɛlɛle kɛ Kelaese le ‘ma mɔɔ lumua’ mɔɔ bɛdwazo ye la, ɛnee ɔlɛkile kɛ bɛbadwazo menli gyɛne noko amozi! Gyisɛse mumua ne hanle kɛ mekɛ ɛlɛba mɔɔ ‘bɛdabɛ mɔɔ bɛwɔ ngakyelɛ nla nu la amuala vi bɛ nla ne mɔ anu bavinde.’—Dwɔn 5:28, 29.\nƆwɔ kɛ yɛdie Gyisɛse yɛdi amaa yɛadɛnla aze dahuu\n“Nyamenle hulole ewiade amra kpole kpalɛ la ati yɛɛ ɔvale Ɔ Ra kokye ne ɔmanle a, amaa awie biala mɔɔ kɛlie ye kɛli la anwu na yeanyia ngoane mɔɔ ɛnlɛ awieleɛ.”—Dwɔn 3:16.\nBaebolo ne mukelɛ mɔɔ lumua la ka mekɛ mɔɔ ewule rale na Paladaese minlinle la anwo edwɛkɛ. Mukelɛ ne mɔɔ li awieleɛ la ka mekɛ mɔɔ bɛbaye ewule bɛavi ɛkɛ na Nyamenle ava Paladaese ara azɛlɛ ye azo bieko la anwo edwɛkɛ. Akee menli anye balie na bɛakpazi wɔ ɛbɛlabɔlɛ nu dahuu. Yekile 21:4 se: “Ewule ɛnle ɛkɛ bieko .” Ngyɛnu 5 ne si ɛwɔkɛ ɛhye azo kɛ: “Edwɛkɛ ɛhye mɔ le nɔhalɛ yɛɛ bɛfa bɛ rɛle bɛto zolɛ a ɔyɛ boɛ.” Gyihova kola maa ye ɛwɔkɛ biala ba nu.\nƐdie ɛdi kɛ “edwɛkɛ ɛhye mɔ le nɔhalɛ yɛɛ bɛfa bɛ rɛle bɛto zolɛ a ɔyɛ boɛ” ɔ? Akee sukoa Gyisɛse Kelaese anwo edwɛkɛ dɔɔnwo na nyia ye nu diedi. Saa ɛyɛ ye zɔ a, ɛbanyia Gyihova anyunlu ɛlolɛ. Ɛbanyia nyilalɛ kɛkala na eza wɔanyia dahuu ngoane wɔ azɛlɛ ye azo Paladaese ne anu, mɔɔ ewule ɛnle ɛkɛ bieko, “nyane ɛnle ɛkɛ, ɛzunlɛ ɛnle ɛkɛ ne bieko.”\nFa nwa awie Fa nwa awie Gyisɛse Ewule Nee Ye Ewudwazo—Mɔɔ Bɛkile Bɛmaa Wɔ La


Edwɛne 77 | Yintanɛte Zo Baebolo | Ewiade Fofolɛ Ngilebɛbo\nKɔmaa edwɛndolɛma kpanyinli ne; Gyɛdutɛn* zo. Esafe+ edwɛne. Ayɛlɛyelɛ edwɛne. 77 Mebamaa me ne zo meazu meavɛlɛ Nyamenle;Mebazu meavɛlɛ Nyamenle, na ɔbadie me.+ 2 Mekpondɛ Gyihova wɔ me anwongyelelɛ kenle.+ Metɛlɛ me sa nu mekile ye nɔɔzo biala mɔɔ mengyakyi* a. Bɛngola me rɛle* kyekye. 3 Saa mekakye Nyamenle a, mekponle;+Medwenledwenle too me anwosesebɛ ɛwie.*+ (Sila) 4 Ɛlɛ me nye anzi nwoma ne anu, ɛmmaa me nye ɛngeda;Me rɛle ɛbɔ na mengola tendɛ. 5 Medwenledwenle mekɛ mɔɔ ɛze ɛhɔ la anwo,+Ɛvolɛ dɔɔnwo mɔɔ ɛze ɛhɔ la. 6 Mekakye me edwɛne* ne nɔɔzo;+Medwenledwenle nwo wɔ me ahonle nu;+Meyɛ* neɛnleanu kpalɛ. 7 Asoo Gyihova bakpo yɛ dahuu?+ Ɔnrɛla ye ɛlolɛ ne ali ɔnrɛhile yɛ bieko ɔ?+ 8 Asoo ye ɛlɔlɛ kpundii ne ɛwie bɔkɔɔ ɔ? Asoo ye ɛwɔkɛ ne ɛnrɛra nu wɔ awolɛndoazo kɔsɔɔti anwo zo ɔ? 9 Asoo Nyamenle arɛle ɛvi kɛ ɔkɛla ye ɛlolɛ ali,+Anzɛɛ ye ɛya ne ɛmaa yegyakyi kɛ ɔkɛze anwunvɔne ɔ? (Sila) 10 Mekɔ zo meka kɛ: “Ɛhye a gyegye me a:+ Anwuma Anwumanli ne ɛye ɔ sa fema ne ɛvi yɛ nwo zo.” 11 Mebahakye Gyaa gyima ne mɔ;Mebahakye wɔ tete nwanwane nyɛleɛ ne mɔ. 12 Na mebadwenledwenle wɔ gyima ne amuala anwoNa meazuzu ninyɛne mɔɔ wɔyɛ la anwo.+ 13 O Nyamenle, wɔ ndenle le nwuanzanwuanza. O Nyamenle, nyamenle boni a le bedevinli kɛ ɛdawɔ a?+ 14 Wɔmɔ a ɛle nɔhalɛ Nyamenle ne mɔɔ yɛ nwanwane ninyɛne la.+ Wɔla wɔ anwosesebɛ ne ali wɔhile menli ne.+ 15 Wɔva wɔ tumi* ne wɔlie wɔ menli,+Gyekɔbo nee Dwosefi abozoamra. (Sila) 16 O Nyamenle, azule ne mɔ nwunle wɔ;Azule ne mɔ nwunle wɔ na bɛkpudwule.+ Na azule kuma ne mɔ vale ɛya. 17 Amungu ne dɔle ezule kpole. Anwomanyunlu amungu hulule,Na wɔ ɛda mbaka ne mɔ lile akɔneaba.+ 18 Wɔ ɛhululɛ+ ne lieliele kɛ ehwili gyakɛ;Ɛsɛlɛmanye kpakyele dale azɛlɛ ne azo;*+Azɛlɛ ne wosole na ɔkpusule.+ 19 Ɛnee wɔ adenle la nyevile ne anu,+Ɛ gyakɛ abo adenle la azule dɔɔnwo ne anu;Noko awie angola annwu ɛ gyakɛ abo zo. 20 Ɛlile wɔ menli ne mɔɔ bɛle kɛ mboane ekpunli la anyunlu,+Mosisi nee Aalɔn a nleanle bɛ nwo zo a.*+\n^ Hibulu aneɛ nu, “Medɛlɛ me sa nu na ɔnnyia.”\n^ Hibulu aneɛ nu, “me sunsum anye zo ɛbulu ye.”\n^ Anzɛɛ “getaa edwɛne.”\n^ Hibulu aneɛ nu, “Me sunsum ne yɛ.”\n^ Hibulu aneɛ nu, “Ɛnee bɛwɔ bɛ sa nu.”


Nyɛvolɛ & Akpɔsahɔlɛ: Gyihova Alasevolɛ Ɔfese Mɔɔ Wɔ Hungary\nƆbɔ ɔ bo nwonlomɔ 10:00, yɛɛ ewiazo 3:00\nƆle dɔnehwele 1 mitini 15\nBɛnea gyima mɔɔ asafo 291 yɛ ye wɔ Hungary la azo yɛɛ bɛboa asafo mɔɔ ka Hungary aneɛ mɔɔ wɔ Slovakia nee Ukraine la. Bɛkile Baebolo nwo mbuluku bo bɛkɔ Hungary nee Lovári aneɛ nu. Bɛyɛ ɔdio wɔ Hungary aneɛ nu yɛɛ bɛyɛ vidio wɔ Hungary Mumule Aneɛ nu.\nFa nwa awie Fa nwa awie Ɔfese Ne Mɔ Nee Ɛkɛ Ne Akpɔsahɔlɛ: Hungary\nƆfese Ne Mɔ Nee Ɛkɛ Ne Akpɔsahɔlɛ: Hungary


Mateyu 4 | Yintanɛte Zo Baebolo | Ewiade Fofolɛ Ngilebɛbo\nMateyu Edwɛkpa 4:1-25\nAbɔnsam zɔle Gyisɛse nleanle (1-11)\nGyisɛse bɔle edwɛkɛhanlɛ bo wɔ Galeli (12-17)\nƐdoavolɛma mɔɔ limoa la ɛvɛlɛlɛ (18-22)\nGyisɛse ka edwɛkɛ, ɔkilehile, na ɔyɛ ayile (23-25)\n4 Akee sunsum ne vale Gyisɛse hɔle fienemgbole ne anu, na Abɔnsam zɔle ye nleanle.+ 2 Ɔhyele ɛhɔne alehyenlɛ nee aledwolɛ kenle 40 ɔwiele la, ɛhɔne hunle ye. 3 Na Sɔneavolɛ+ ne rale ɔ nwo ɛkɛ na ɔzele ye kɛ: “Saa ɛle Nyamenle ara a, ka kile awolɛ ɛhye mɔ maa bɛhakyi paano.” 4 Noko ɔbuale kɛ: “Bɛhɛlɛ kɛ: ‘Tɛ paano angome a maa sonla tɛnla ngoane nu a, emomu edwɛkɛ biala mɔɔ vi Gyihova* anloa anu la noko.’”+ 5 Akee Abɔnsam vale ye hɔle suakpole nwuanzanwuanza ne azo,+ na ɔvale ye ɔhɔziele ɛzonlenlɛsua ne ati zo+ 6 na ɔzele ye kɛ: “Saa ɛle Nyamenle ara a, fuandi ɛ nwo te aze, ɔluakɛ bɛhɛlɛ kɛ: ‘Ɛdawɔ ti ɔbaha yeahile ye anwumabɔvolɛma ne,’ na ‘Bɛbalɛ wɔ bɛ sa zo, amaa ɛ gyakɛ amkpula bolɛ.’”+ 7 Gyisɛse zele ye kɛ: “Eza bɛhɛlɛ kɛ: ‘Mmasɔ Gyihova* wɔ Nyamenle ne ɛnea.’”+ 8 Akee Abɔnsam vale ye hɔle boka tendenle bie azo na ɔhilele ye ewiade arelemgbunlililɛ kɔsɔɔti nee nuhua anyunlunyia.+ 9 Na ɔzele ye kɛ: “Saa ɛkoto ɛsonle me kokye ala a, mebava ninyɛne ɛhye mɔ amuala meamaa wɔ.” 10 Akee Gyisɛse zele ye kɛ: “Fi ɛke kɔ Seetan! Ɔluakɛ bɛhɛlɛ kɛ: ‘Gyihova* wɔ Nyamenle ne a ɔwɔ kɛ ɛsonle ye a,+ na ɔ ngome ala a ɔwɔ kɛ ɛkoto ye a.’”*+ 11 Akee Abɔnsam gyakyile ye hɔle,+ na nea! anwumabɔvolɛma raboale ye.+ 12 Mɔɔ ɔdele kɛ bɛhye Dwɔn la,+ ɔvile ɛkɛ ne ɔhɔle Galeli.+ 13 Eza mɔɔ ɔvile Nazalɛte la, ɔradɛnlanle Kapɛnayɛm+ ɛnweazo wɔ Zɛbulɛn nee Nafetalae maanzinli ne mɔ anu, 14 amaa mɔɔ bɛluale ngapezonli Ayezaya anwo zo bɛhanle la ara nu kɛ: 15 “O Zɛbulɛn azɛlɛ nee Nafetalae azɛlɛ mɔɔ wɔ nyevile ne anloa adenle ne azo wɔ Dwɔdan ne anzi lɔ, maanle maanle ne mɔ Galeli! 16 Menli mɔɔ de awozinli nu la nwunle wienyi kpole bie, yɛɛ bɛdabɛ mɔɔ bɛwɔ maanzinli mɔɔ ewule alubo ɛheda zo anu la, wienyi+ dale bɛ nwo zo.”+ 17 Ɔvi mekɛ zɔhane, Gyisɛse bɔle nolo na ɔhanle kɛ: “Bɛnlu bɛ nwo, ɔluakɛ anwuma Belemgbunlililɛ ne ɛbikye.”+ 18 Mɔɔ ɔlua Galeli Nyevile ne anloa la, ɔnwunle mediema nwiɔ bie, Saemɔn mɔɔ bɛfɛlɛ ye Pita la,+ nee ɔ diema Andelu kɛ bɛlɛgua asawu wɔ nyevile ne anu, ɔluakɛ bɛle fɛlɛkyevoma.+ 19 Na ɔzele bɛ kɛ: “Bɛdoa me, na mebamaa bɛahye menli kɛ bɛkye fɛlɛ la.”+ 20 Ɛkɛ ne ala bɛgyakyile bɛ asawu ne ɛkɛ na bɛdoale ye.+ 21 Ɔvile ɛkɛ ne mɔɔ ɔlɛkɔ la, ɔnwunle mediema nwiɔ bieko, Zɛbɛdi ara Gyemise nee ɔ diema Dwɔn.+ Ɛnee bɛ nee bɛ papa Zɛbɛdi de ɛlɛne nu bɛlɛyɛ bɛ avonle boɛ,* na ɔvɛlɛle bɛ.+ 22 Ɛkɛ ne ala bɛgyakyile ɛlɛne ne nee bɛ papa ɛkɛ na bɛdoale ye. 23 Akee ɔhɔkpɔsale Galeli amuala,+ ɔhilehilele wɔ bɛ nyianu azua ne mɔ anu+ na ɔbɔle Belemgbunlililɛ ne anwo edwɛkpa ne nolo na ɔyɛle menli mɔɔ anwodolɛ nee ewule ngakyile wɔ bɛ nwo la ayile.+ 24 Na bɛdele ɔ nwo edwɛkɛ wɔ Selea amuala, na bɛvale menli mɔɔ ewule ngakyile ɛha bɛ na bɛlɛnwu amaneɛ,+ bɛdabɛ mɔɔ sunsum ɛtane nee mgbutike wɔ bɛ nwo+ nee bɛdabɛ mɔɔ bɛbubu+ la kɔsɔɔti bɛrɛlɛle ye, na ɔyɛle bɛ ayile. 25 Ɛhye ati, menli dɔɔnwo mɔɔ vi Galeli nee Dɛkapɔlese* nee Gyɛlusalɛm nee Dwudiya yɛɛ Dwɔdan ne anzi lɔ la doale ye.\n^ Anzɛɛ “ɛfa ɛzonlenlɛ nwuanzanwuanza ɛmaa ye a.”


Kɛzi Yɛbahola Yɛadɛnla Aze Dahuu | Baebolo Nu Edwɛkɛ\nASOO ɛbahola wɔaha deɛ mɔɔ kakula raalɛ ekyi ne nee ɔ gɔnwo mɔ ɛlɛkenga la? Ɛhɛe, buluku ɛhye mɔɔ ɛlɛkenga mɔɔ yemɔ a le Me Buluku Mɔɔ Ɔka Baebolo nu Edwɛkɛ la ala ɔ. Na bɛlɛkenga ɛzukoalɛdeɛ ko ne ala mɔɔ ɛlɛkenga mɔɔ se “Kɛzi Yɛbahola Yɛadɛnla Aze Dahuu.”\nƐze debie mɔɔ bɛlɛsukoa la ɔ? Mɔɔ lumua la a le kɛ saa yɛbadɛnla aze dahuu a ɔhyia kɛ yɛsukoa Gyihova nee ɔ Ra Gyisɛse anwo debie. Baebolo ne se: ‘Adenle ne mɔɔ maa bɛtɛnla aze dahuu la ɛne. Sukoa nɔhalɛ Nyamenle kokye ne nee Ralɛ ne mɔɔ ɔzoanle ye ɔrale azɛlɛ ye azo, mɔɔ yemɔ a le Gyisɛse Kelaese la anwo debie.’\nKɛzi yɛbahola yɛazukoa Gyihova Nyamenle nee ɔ Ra Gyisɛse anwo debie ɛ? Adenle ko a le kɛ yɛbakenga Me Buluku Mɔɔ Ɔka Baebolo nu Edwɛkɛ yɛavi ye mɔlebɛbo yɛahɔdwu ye awieleɛ. Ɔka Gyihova nee Gyisɛse anwo edwɛkɛ dɔɔnwo, ɔnle zɔ ɔ? Eza ɔka ninyɛne dɔɔnwo mɔɔ bɛyɛ yɛɛ ninyɛne mɔɔ bɔ zo mɔɔ bɛbayɛ la anwo edwɛkɛ. Noko ɔhyia kɛ yɛyɛ dɔɔnwo yɛtɛla buluku ɛhye mɔɔ yɛkenga la ala.\nƐnwu buluku ɛhendeɛ ne mɔɔ la azɛlɛ nwo ɛkɛ ne la ɔ? Baebolo ne ɔ. Maa awie ɛgenga Baebolo ne ɛleka mɔɔ bɛyele ɛzukoalɛdeɛ mɔɔ wɔ buluku ɛhye anu bɛvile la ɔhile wɔ. Baebolo ne maa yɛ sa ka edwɛkɛ muala mɔɔ hyia amaa yɛ muala yɛahola yɛazonle Gyihova wɔ adenle kpalɛ zo na yɛanyia dahuu ngoane la. Yemɔti ɔwɔ kɛ yɛmaa ɔyɛ yɛ subane kɛ yɛbazukoa Baebolo ne fane dɔɔnwo.\nNoko Gyihova Nyamenle nee Gyisɛse Kelaese anwo debie mɔɔ yɛsukoa ala la anzo. Yɛbahola yɛanyia bɛ ngilehilelɛ ne nee bɛ nwo ndelebɛbo dɔɔnwo kpalɛ, noko akee yɛnrɛnyia dahuu ngoane. Ɛze debie bieko mɔɔ nwolɛ hyia la ɔ?\nƆhyia kɛ eza yɛbɔ yɛ ɛbɛla yɛmaa ɔ nee ninyɛne mɔɔ yɛsukoa la yɛ ko. Ɛkakye Dwudase Yesekaleɔto ɔ? Ɛnee ɔboka menli 12 ne mɔɔ Gyisɛse kpale bɛ yɛle bɛ ye ɛzoanvolɛma la anwo. Ɛnee Dwudase lɛ Gyihova nee Gyisɛse anwo ndelebɛbo dɔɔnwo. Noko duzu a dole ye a? Wɔ mekɛ bie anzi ɔrayɛle angomedi, na ɔyele Gyisɛse ɔmanle ye kpɔvolɛma ɔliele dwɛtɛ fufule 30. Yemɔti Dwudase ɛnrɛnyia dahuu ngoane.\nƐkakye Gɛheezae, nrenya ne mɔɔ yɛzukoale ɔ nwo debie wɔ Ɛzukoalɛdeɛ 69 ne la ɔ? Ɔhulole kɛ ɔkɛnyia adɛladeɛ nee ezukoa mɔɔ ɛnle ye ɛdeɛ la. Yemɔti ɔbɔle adalɛ ɔliele ninyɛne ɛhye mɔ. Noko Gyihova deanle ye. Na ɔbadea yɛdayɛ noko saa yɛanli ye mɛla ne mɔ azo a.\nNoko menli mgbalɛ dɔɔnwo wɔ ɛkɛ ne mɔɔ zonlenle Gyihova nɔhalɛ nu dahuu a. Yɛkpondɛ kɛ yɛyɛ kɛ menli zɔhane la, ɔnle zɔ ɔ? Mɔɔ kakula Samoɛle yɛle la le neazo kpalɛ mɔɔ ɔwɔ kɛ yɛdi ɔ nzi a. Kɛmɔ yɛnwunle ye wɔ Ɛzukoalɛdeɛ 55 ne la, kakye kɛ, ɛnee yeli ɛvolɛ nna anzɛɛ nnu ala wɔ mekɛ mɔɔ ɔbɔle ɔ bo kɛ ɔsonle Gyihova wɔ ye ɛdanlɛ sua ne anu la. Yemɔti ɔnvane nwolɛ kɛ ɛle kakula la, ɛnle kakula somaa mɔɔ ɛngola ɛnzonle Gyihova a.\nNɔhalɛ nu, sonla mɔɔ yɛ muala yɛkpondɛ kɛ yɛdi ɔ nzi la a le Gyisɛse Kelaese. Mekɛ bɔbɔ mɔɔ ɛnee ɔle kakula, kɛmɔ yɛnwunle ye wɔ Ɛzukoalɛdeɛ 87 ne la, ɛnee ɔwɔ ɛzonlenlɛ sua ne anu ɛkɛ ne ɔlɛka ye anwuma Selɛ ne anwo edwɛkɛ yeahile awie mɔ. Bɛmaa yɛli ye neazo ne anzi. Bɛmaa yɛha Gyihova, yɛ Nyamenle ne mɔɔ anwo yɛ nwanwane nee ɔ Ra Gyisɛse Kelaese anwo edwɛkɛ yɛhile menli dɔɔnwo mɔɔ yɛkɛhola la. Saa yɛyɛ ninyɛne ɛhye mɔ a, yɛɛ akee yɛbahola yɛadɛnla aze dahuu wɔ Nyamenle paladaese fofolɛ ne anu wɔ azɛlɛ ye azo a.\nDwɔn 17:3; Edwɛndolɛ 145:1-21.\nFa nwa awie Fa nwa awie Kɛzi Yɛbahola Yɛadɛnla Aze Dahuu